
КРАТАК САДРЖАЈ
Сузни филм представља сложену структуру од суштинског значаја за одржавање физиолошке стабилности и заштите површине ока. Његову функцију обезбеђују водено-муцинска и липидна компонента, које омогућавају исхрану и лубрикацију рожњаче, као и механичку и имунолошку заштиту очне површине. Код паса, функција сузних жлезда има значајну улогу у одржавању хомеостазе ока, док поремећаји продукције суза могу довести до настанка различитих офталмолошких компликација. Примена седативних и анестетичких медикамената код паса може изазвати значајно смањење продукције сузног филма, што представља важан клинички проблем током периоперативног периода. У овом истраживању испитиван је утицај различитих анестезиолошких протокола на продукцију суза код паса применом Ширмеровог теста 1. Резултати су показали да долази до изражене супресије сузне секреције већ након примене седатива, док се током одржавања опште анестезије код свих испитиваних пацијената бележи додатно смањење вредности, које је у појединим случајевима достигло потпуно одсуство мерљиве продукције суза. Након престанка дејства анестетика уочен је постепен опоравак функције сузне жлезде, мада је код двоје пацијената смањена секреција перзистирала и у постанестетичком периоду. Истраживање је такође указало на постојање пацијената са претходно непрепознатим поремећајима секреције суза, код којих је током анестезије дошло до израженије супресије и споријег опоравка функције сузне жлезде. На основу добијених резултата може се закључити да је мониторинг продукције суза током и након опште анестезије од великог клиничког значаја ради превенције оштећења рожњаче и других офталмолошких компликација код паса.

Кључне речи: сузни филм, продукција суза, Ширмеров тест 1, општа анестезија, седација, пси, сузна жлезда, офталмолошке компликације.

ABSTRACT

The tear film represents a complex structure of essential importance for maintaining the physiological stability and protection of the ocular surface. Its function is ensured by the aqueous-mucin and lipid components, which provide nourishment and lubrication of the cornea, as well as mechanical and immunological protection of the ocular surface. In dogs, the function of the lacrimal glands plays a significant role in maintaining ocular homeostasis, whereas disturbances in tear production may lead to the development of various ophthalmological complications. The administration of sedative and anaesthetic agents in dogs may induce a significant reduction in tear film production, representing an important clinical concern during the perioperative period. This study investigated the effects of various anaesthetic protocols on tear production in dogs using the Schirmer Tear Test 1. The results demonstrated a pronounced suppression of tear secretion following the administration of sedatives, while further reduction in tear production was observed during the maintenance of general anaesthesia in the majority of patients, in some cases reaching the complete absence of measurable tear production. Following the cessation of anaesthetic effects, a gradual recovery of lacrimal gland function was observed; however, reduced tear secretion persisted in certain animals during the post-anaesthetic period. Furthermore, the study identified patients with previously unrecognised disorders of tear film secretion, in which anaesthesia resulted in more pronounced suppression and delayed recovery of lacrimal gland function. Based on the obtained results, it may be concluded that monitoring tear production during and following general anaesthesia is of considerable clinical importance for the prevention of corneal damage and other ophthalmological complications in dogs.

Key words: tear film, tear production, Schirmer Tear Test 1, general anaesthesia, sedation, dogs, lacrimal gland, ophthalmological complications.

1.0. УВОД
Сузни филм представља танак, транспарентан слој течности који прекрива површину ока и има суштинску улогу у одржавању њене физиолошке стабилности. Структурно, он се састоји од водено-муцинске фазе и површинског липидног слоја. Липидни слој обухвата различите врсте липида, укључујући холестерол, масне киселине и фосфолипиде, који се претежно луче из Мајбомових жлезда. Његова примарна функција огледа се у редукцији испаравања суза са површине рожњаче, чиме се обезбеђује стабилност сузног филма. Водени слој садржи специфичан спектар протеина, електролита и воде, који потичу из лакрималних жлезда и епитела коњунктиве. Муцини се синтетишу у специјализованим пехарастим ћелијама коњунктивалног епитела и имају значајну улогу у стабилизацији сузног филма, омогућавајући његово равномерно распоређивање по површини ока. Водено-муцинска компонента обезбеђује снабдевање рожњаче кисеоником и хранљивим материјама, истовремено омогућавајући уклањање епителног детритуса, токсина и страних честица са очне површине. Динамика сузног филма одређена је равнотежом између продукције суза у лакрималним жлездама и њиховог губитка путем испаравања, апсорпције и одвођења. Овај сложени процес регулисан је хормоналним механизмима и аутономним нервним системом, при чему значајан утицај имају и спољашњи фактори. Поред тога, акт трептања има важну регулаторну улогу, јер омогућава равномерну дистрибуцију сузног филма и доприноси одржавању његове функције и интегритета. Сузне жлезде паса, као и сузна жлезда трећег очног капка, синтетишу водену компоненту трослојног прекорнеалног сузног филма, који има једну од кључних улога у заштити и исхрани рожњаче. Овај сузни филм представља есенцијални фактор у одржавању хомеостазе површине ока. Поред тога, лакримална секреција значајно доприноси имунолошкој одбрани очне површине, обезбеђујући транспорт секреторних имуноглобулина (превасходно IgA), као и албумина, липокалина, интерлеукина и различитих антимикробних једињења. Водена компонента суза такође има изражену механичку заштитну функцију, делујући као лубрикант који омогућава континуирано испирање и уклањање страних честица и микроорганизама са површине рожњаче, чиме се спречава њихова акумулација и потенцијално оштећење ткива. Седација или општа анестезија могу довести до појаве нежељених ефеката, који имају значајан клинички значај код патологије ока. Међу најчешћим променама издвајају се лагофталмус, губитак палпебралног рефлекса, смањење базалне продукције суза, као и редукована стабилност сузног филма који штити површину рожњаче. Наведене промене могу нарушити интегритет очне површине и повећати ризик од исушивања, иритације и оштећења рожњаче, услед недостатка адекватне заштитне и лубрикативне функције сузног филма. Значајно смањење продукције суза након индукције анестезије описано је код паса, и то у оквиру различитих анестезиолошких протокола. Ова појава указује на конзистентан депресивни ефекат седатива и анестетика на функцију сузних жлезда, што може имати важне клиничке импликације у контексту заштите очне површине током анестезије. Губитак интегритета рожњаче, као последица периоперативног „сувог ока“, може довести до настанка корнеалних абразија, које представљају најчешћу очну компликацију током опште анестезије код дијагностичких процедура које не обухватају око. Постанестезиолошке лезије рожњаче такође су описане код паса, што указује на значај адекватне превенције и заштите очне површине у периоперативном периоду. Рађено је неколико истраживања где су као главна тема испитивања били пси, који су подвргавани различитим анестезиолошким протоколима (истраживања су укључивала примену медетомидина, дексмедетомидина, пропофола, фентанила и инхалационих анестетика десфлурана, изофлурана и севофлурана). У овим истраживањима било је доминантно коришћење Ширмер тест 1 (STT1) као основне методе испитивања продукције сузног филма код паса који су подвргнути општој анестезији. Примећено је да је код примене горе наведених седатива, опиоидних аналгетика, инјекционих и инхалационих анестетика, дошло до значајног смањења продукције сузног филма код паса. 
2.0. ПРЕГЛЕД ЛИТЕРАТУРЕ

2.1. АНАТОМИЈА ОКА
Око (organum visus) (Слика 1) као посебан орган чула вида прима слике из околине, трансформише светло у електричне импулсе, и помоћу оптичког нерва преноси импулсе до одговарајућих центара у мозгу, а то су примарни видни кортекс (cortex visualis primarius) смештен у окципиталном режњу великог мозга, секундарни (асоцијативни) видни кортекс који учествује у препознавању облика, латерално геникулатно тело таламуса (corpus geniculatum laterale) са ког се импулси преносе ка кори великог мозга, супериорни коликулус средњег мозга (colliculus superior) који учествује у рефлексним покретима очију и оријентацији према визуелним стимулусима боја, покрета и просторних односа. Око се састоји из очне јабучице (bulbus oculi) која је смештена у орбити, помоћних органа ока (adnexa oculi) и оптичког нерва (nervus opticus). Развиће ока почиње из дела нервне цеви (из кога ће се развити диенцефалон), формирају се две оптичке везикуле (чији су лумени у контакту са луменом нервне цеви), од везикула се затим формирају очни пехари (који остварују контакт са спољашњим ектодермом) и као резултат њихове интеракције, и интеракције са ћелијама мезодерма, формираће се одговарајући делови очне јабучице [1]. 
Очна јабучица (bulbus oculi) је грађена од три концентрична слоја [1,2] (Слика 2):
Спољашњи слој зида очне јабучице (tunica externsa s. fibrosa)

Средњи слој зида очне јабучице (tunica media s. vascularis s. uvea)

Унутрашњи слој зида очне јабучице (tunica interna s. sensorial s. neuroepithelialis) 

Слика 1. Анатомске структуре предњег сегмента ока пса (извор: Maggs DJ, Miller PE, Ofri R. [78])
2.1.1. Спољашњи слој зида очне јабучице
Највећим делом је изграђен од везивног ткива које улази у састав беоњаче, а остатак чини рожњачу [2].
Беоњача (sclera) формира спољашњи заштитни омотач ока, грађена је од густог неправилног везивног ткива. Антериорно се спаја са рожњачом и са булбарном коњунктивом, ову транзициону зону називамо лимбус. Постериорно се налази area crbirosa, место на којем аксони формирају оптички нерв, који потом излази из очне јабучице [3].
Рожњача (cornea) је предњи провидни део спољашњег слоја очне јабучице. Пошто у пределу лимбуса ока престају крвни судови, рожњача је због тога аваскуларна, али је врло добро инервисана. Због недостатка крвних судова, ткиво рожњаче се исхрањује путем очне водице (humor aqueous) и путем сузног филма [2,3]. 
Рожњача има елипсаст облик, при чему је њен хоризонтални пречник већи од вертикалног. Код пса разлика између ова два пречника је релативно мала, због чега рожњача код ове врста изгледа готово кружно. Код већине домаћих животиња она је дабљине мање од 1 mm [4]. Код паса је утврђено да су горњи периферни и темпорални периферни делови рожњаче статистички значајно дебљи у односу на њен централни део. Поред тога, на дебљину рожњаче утичу и старост животиње и доба дана. Истраживања показују да се са старењем паса дебљина рожњаче постепено повећава. Рожњача је богато инервисана сензорним нервним влакнима, нарочито рецепторима за бол [4,5]. Ова изражена осетљивост има важну заштитну улогу, јер омогућава брзо реаговање на надражаје и доприноси очувању њене транспарентности. Инервација рожњаче потиче од дугих цилијарних нерава, који представљају огранке офталмичке гране тригеминалног нерва. Слојеви епителних ћелија су посебно богато снабдевени нервним завршецима који се налазе без мијелинске овојнице између епителних ћелија. Инервација строме рожњаче, која се углавном налази у њеним површним деловима, организована је у облику главних нервних снопова који се више пута дихотомно гранају. Генерално, најповршнији слојеви рожњаче садржи претежно рецепторе за бол, док се у строми чешће налазе рецептори осетљиви на притисак. Ова анатомска расподела рецептора објашњава зашто су површинске повреде рожњаче често болније од дубљих лезија [5].

Рожњача је састављена од пет слојева [1]:
1. Epitel anterius
2. Lamina limitans anterior (s. Bowmani)
3. Stroma s. Substantia propria
4. Lamina limitans posterior (s. Descemeti)
5. Epitel posterius (Endotel)
Епител рожњаче представља некератинизовани, вишеслојни плочасти епител који прекрива предњу површину рожњаче. Ћелије су организоване на начин који омогућава континуирану замену површинских ћелија током процеса десквамације. Ћелије у централном делу рожњаче поседују већи број ситних површинских изданака, као што су микроплике и микровиле, у поређењу са ћелијама у периферним регионима [6]. Сматра се да ове фине структуре значајно повећавају укупну површину ћелијске мембране, чиме се омогућава ефикаснија размена кисеоника, потенцијалних нутријената и различитих метаболичких продуката преко изложених мембрана најповршнијих сквамозних ћелија. Поред тога, сложена мрежа ових микропројекција омогућава чврсто везивање муцина из прекорнеалног сузног филма за предњу површину епитела. На тај начин се обезбеђује стабилност и равномерна расподела сузног филма на површини рожњаче, што је од кључног значаја за одржавање њене транспарентности и физиолошке функције. Испод епителног слоја налази се базална мембрана, која представља важну структурну и функционалну границу између епитела и дубљих слојева рожњаче [7]. Базалне ћелије су чврсто повезане са базалном ламином ове мембране, познатом и као предња гранична ламина, посредством хемидезмозома, колагених фибрила и гликопротеина ламинина. Ови елементи обезбеђују стабилност и механичко причвршћивање епителног слоја за подлогу. Епителне ћелије рожњаче поседују изражен регенеративни потенцијал, при чему је време обнове базалних ћелија приближно седам дана. Међутим, уколико дође до оштећења или уклањања базалне ламине, њена потпуна регенерација може захтевати значајно дужи временски период, који се креће од неколико недеља до више месеци [8]. 
Строма - Строма рожњаче (substantia propria) чини приближно 90% укупне дебљине рожњаче. Изграђена је од провидних ламела колагених влакана која су распоређена у облику слојева и релативно се лако раздвајају дуж међусобних равни [8,9]. Између ових ламела налазе се фиксне ћелије и мањи број миграторних ћелија. Фиксне ћелије представљају фиброците, познате под називом кератоцити, чији ћелијски наставци учествују у формирању и одржавању структуре стромалних ламела. Кератоцити се одликују танким једрима, нејасно ограниченим ћелијским границама и деликатном ћелијском мембраном [9]. Слично влакнима сочива, ове ћелије садрже кристалине, протеине за које се сматра да имају значајну улогу у очувању транспарентности ткива. У случају дубљих повреда рожњаче, кератоцити могу претрпети трансформацију у миофибробласте, што доводи до стварања ожиљног ткива које нема исту провидност као анатомски непромењена рожњача. Стромалне ламеле представљају паралелно распоређене снопове колагених влакана, при чему се свака ламела протеже дуж целог пречника рожњаче. У оквиру једне ламеле. колагена влакна су међусобно паралелна [9,10], док се између различитих ламела њихов правац може значајно разликовати. Прецизна организација строме рожњаче представља кључни фактор за одржавање њене транспарентности. Ова особина зависи од специфичне интеграције колагених влакана и аморфне основне матрице [9], која садржи протеогликане, као што су лумикан, кератокан, остеоглицин и декорин. Најповршнији део строме садржи танку зону без ћелија, која по свом положају одговара предњој граничној мембрани, познатој као Бовманов слој. Фибриле у овом слоју имају мањи пречник и мању уједначеност у поређењу са фибрилама строме. Бовманов слој нема еластична својства, па се у случају његовог оштећења не регенерише у потпуности, већ се замењује ожиљним ткивом [10].  
Десцеметова мембрана - представља хомогену, ацелуларну структуру која уједно чини базалну мембрану постериорног ендотела рожњаче. Ова мембрана се синтетише током читавог живота, услед чега се њена дебљина постепено повећава са старењем јединке [10]. Иако се клинички одликује одређеним степеном еластичности, у њеном саставу се налазе углавном танке колагене фибриле. Десцеметова мембрана је у физиолошким условима под извесном напетошћу, па у случају њеног пуцања има карактеристичну особину да се увија и савија попут свитка. Анатомски, ова мембрана се завршава на нивоу врха трабекуларне мреже у подручју лимбуса, где прелази у структуре угла предње очне коморе [10]. 
Ендотел рожњаче - представља једнослојни епител састављен од спљоштених ћелија који облаже унутрашњу површину рожњаче [10,11]. Регенеративна способност овог слоја варира у зависности од врсте животиње и старости јединке. Код младих паса густина ендотелних ћелија износи више од 3000 ћелија по mm² [11]. Са старењем животиње долази до постепеног смањења њихове бројности, тако да густина ендотела може опасти и на приближно 50% почетне вредности или мање. Када се број ендотелних ћелија смањи, преостале ћелије се шире и повећавају своју површину, како би надокнадиле губитак ћелија. Истовремено долази до повећања броја активних механизама који имају улогу у одржавању равнотеже течности и спречавању прекомерног продирања течности у строму рожњаче. Иако се са годинама смањује густина ендотелних ћелија, ова компензација омогућава да укупна дебљина рожњаче у већини случајева остане релативно непромењена. Међутим, уколико се број ћелија настави значајно смањивати, ендотелне ћелије постају прекомерно истегнуте и функционално ослабљене. У таквим условима механизми више нису у стању да спрече продирање течности у строму, што доводи до задебљања рожњаче (едема) и губитка њене оптичке транспарентности [12]. 
 2.1.2. Средишњи слој зида очне јабучице

Састав овог слоја чине судовњача, строма цилијарног тела и дужице. За разлику од спољашњег слоја, средњи слој је изузетно васкуларизован, и пигментисан у одређеним деловима [13]. 
Судовњача (chorioidea) је танак, богато васкуларизован омотач који се налази између беоњаче и мрежњаче. Почиње у пределу ora ciliaris retinae (ora serrata) и пружа се постериорно [14]. 
Цилијарно тело (corpus ciliare) је део средишњег слоја ока између судовњаче и дужице. Основу цилијарног тела чини растресито везивно ткиво са доста еластичних влакана, мрежом капилара и глатких мишића који су међусобно одвојени спољном ламином. Ови снопови почињу из цилијарне тетиве која је причвршћена за беоњачу, и формирају цилијарни мишић (m. ciliaris) [15]. Цилијарно тело се дели на предњи део (pars plicata) који формира одређен број набора, у овом делу цилијарног тела се налазе пигментне и непигментне ћелије кроз које протиче ултрафилтрат крви, а такође и ове ћелије луче одређене супстанце које улазе у састав очне водице, која потом одлази у задњу очну комору. Задњи део цилијарног тела (pars plana) је раван и у пределу ora ciliaris retinae спаја се са мрежњачом [16]. 
Дужица (iris) је најкранијалнији део средњег слоја очне јабучице, налази се рострално од сочива између предње и задње очне коморе. Дужица је спљоштена прстенаста структура чија је основа у вези са беоњачом непосредно иза предела лимбуса [17]. Строму дужице чини растресито везивно ткиво са добро развијеном мрежом крвних судова, доста хроматофора и глатким мишићним ћелијама које формирају два мишића [18]. 
Зеница (pupilla) представља отвор у центру дужице кроз који пролази светлост, а она светлост која не прође кроз зеницу бива апсорбована од стране меланоцита у дужици. Број меланоцита одређује боју дужице, што их је више, то је боја тамнија [19]. 
2.1.3. Унутрашњи слој зида очне јабучице

Означава се као мрежњача (retina), овај слој очне јабучице је осетљив на светлост јер садржи фоторецепторне ћелије (штапиће и стубиће) [20]. Оптички нерв је такође део мрежњаче, и њега формирају влакна ганглијских ћелија [21].
Предња очна комора (camera bulbi anterior) се налази између рожњаче са предње стране и дужице са задње стране. Испуњена је очном водицом која се налази под одговарајућим притиском, и на тај начин одржава облик рожњаче.
Очна водица (humor aqueous) се ствара од стране цилијарног тела, по саставу је врло слична плазми али има изузетно мало протеина и велику концентрацију аскорбинске киселине, она је бистра и базне реакције. Важна је за метаболичку активност и размену храњивих материја и гасова у рожњачи, сочиву и мрежњачи. Очна водица се стално ствара, из задње очне коморе се распоређује у предњу очну комору, и одводи се потом кроз очни угао. Одатле се затим одводи у вене склералног плексуса и даље у венску циркулацију [22]. 

Слика 2. Попречни пресек предњег сегмента ока (извор: Evans HE, de Lahunta A. [79])

Очни угао (ирисни угао, филтрациони угао, иридокорнеални угао) затварају рожњача и дужица. Налази се непосредно испод предела лимбуса. То је део беоњаче грађен од мреже трабекула између којих се налазе простори испуњени течношћу познати као фонтанини (Fontana) простори [23]. 
Задња очна комора (camera bulbi posterior) се налази између задње стране дужице и предње стране очног сочива, латералне границе чини цилијарно тело [23]. 
Очно сочиво (lens) представља такође рефракторни део очне јабучице. Оно има највећи утицај на фокусирање светлосних зрака на мрежњачу [24]. Положај очног сочива између зенице, дужице и стакластог тела омогућавају зонуларна влакна, која се пружају од цилијарног тела до капсуле сочива. Ради се о биконвексној провидној, аваскуларној и потпуно епителној структури, чији пречник одређује цилијарни мишић [25]. 
Стакласто тело (corpus vitreum) је провидна супстанца, слична гелу, која испуњава простор задњег одељка ока између сочива и мрежњаче. Садржи више од 99% воде у којој су растворени гликозаминогликани, највише хијалуронска киселина [26]. Очна водица такође циркулише кроз стакласто тело, иако је његова конзистенција желатинозна. Стакласто тело присно пријања уз оптичку папилу (ora serrata) и задњи део капсуле сочива. Његова улога је да одржава облик очне јабучице и такође је потпора мрежњачи да одржава контакт са својим пигментним слојем [27]. 
2.2. ПОМОЋНИ ОРГАНИ ОКА

Помоћне органе ока (adnexa oculi) чине очни капци (горњи, доњи и трећи очни капак), одговарајуће жлезде које се налазе у очним капцима као и сузна жлезда. У складу са циљевима овог рада, у наставку текста биће објашњени очни капци и мишићи ока, док ће конјунктива и сузна жлезда детаљније бити описани у наредном поглављу.
2.2.1. Очни капци

Горњи и доњи очни капак (palpebra oculi superior et inferior) (Слика 3) су танки набори коже, састају се медијално, односно латерално, где формирају кантус (commissura palpebrarum medialis et lateralis) [28]. Кружни облик палпебралне комисуре причвршћују медијални (назални) и латерални (темпорални) палпебрални лигаменти за сваки кантус за зид орбите, чиме се обезбеђује стабилност и правилан анатомски положај очних капака. Код паса, горњи очни капак поседује два до четири реда трепавица (цилија), које обично почињу у пределу медијалне четвртине или трећине капка и пружају се ка латералном кантусу, или се завршавају непосредно пре њега [28,29]. Доњи капак, за разлику од горњег, не поседује цилије, већ уз саму ивицу капка има бездлачну зону ширине приближно 2 mm, која се протеже целом дужином доњег капка и обухвата подручје око латералног кантуса. У пределу медијалног кантуса, за разлику од латералног, присутна је варијабилна количина длака лица. Очни капци имају вишеструке заштитне и физиолошке функције: штите очну јабучицу од прекомерног светла, учествују у формирању сузног филма, омогућавају његово равномерно распоређивање преко рожњаче и механички уклањају нечистоће са површине рожњаче и конјунктиве [30]. Током затварања, капци се спајају покретом који подсећа на затварање рајсфершлуса, од латералног ка медијалном углу, чиме се прекорнеални сузни филм усмерава ка назолакрималном дренажном систему. Хистолошки, очни капци се састоје од четири основна слоја: спољашњег кожног слоја који је у континуитету са околном кожом, поткожног слоја са кружним мишићем ока (musculus orbicularis oculi), затим тарзуса са стромалним ткивом, и најдубљег слоја - палпебралне конјунктиве. Спољашњи слој капка чини кожа прекривена густим покривачем длака, уз које се налазе лојне жлезде. У пределу горњег капка могу бити присутне и тактилне длаке (pili supraorbitales), које су по функцији сличне људским обрвама [31]. Корени крупнијих цилија тесно су повезани са израженим лојним жлездама, познатим као Цајсове жлезде, као и са модификованим апокриним знојним жлездама, односно Моловим жлездама (цилијарне жлезде). Сматра се да ове апокрине жлезде имају улогу у локалној одбрани домаћина на ивици капака, а могуће и да улазе у састав сузног филма. Испод коже очног капка налази се густо колагено стромално ткиво, у оквиру којег су распоређени снопови попречно-пругастих мишићних влакана која граде кружни мишић ока (musculus orbicularis oculi). Овај мишић има кључну улогу у затварању капака и одржавању нормалне функције очне површине. Мишићни слој капка одвојен је од постериорног епитела капка, односно палпебралне коњунктиве, уским слојем густог везивног ткива познатим као тарзус, односно тарзална плоча. Тарзус представља чврсту, хрскавичаву потпору капцима и обезбеђује њихову структурну стабилност. У дисталном делу тарзуса, у непосредној близини ивице капка, смештене су Мајбомове (тарзалне) жлезде, које луче липидну, односно спољашњу уљасту компоненту прекорнеалног сузног филма. Код паса се у сваком капку обично налази између 20 и 40 ових жлезда, при чему су оне чешће израженије и развијеније у горњем капку. Поред Мајбомових жлезда, у пределу капака присутне су и помоћне лакрималне жлезде. Ове жлезде се најчешће налазе у коњунктиви, због чега се у литератури често називају коњунктивалним жлездама, а њихов секрет доприноси одржавању влажности и интегритета очне површине [32].

Слика 3. Постериорни аспект медијалног кантуса очног капка (извор: Evans HE, de Lahunta A. [79])

 Никтитантна мембрана (membrana nictitans), позната и као трећи очни капак или plica semilunaris, избија из медијалног очног угла у вентромедијалном делу предњег сегмента орбите. У својој унутрашњости садржи хрскавичаву плочу у облику слова Т, при чему је њен хоризонтални део постављен паралелно са слободном, односно водећом ивицом мембране. Строма трећег очног капка изграђена је од растреситог до густог везивног ткива, које пружа потпору жлезданом и лимфоидном ткиву [30,32]. У њеном саставу налази се и изражена помоћна лакримална жлезда, често означена као жлезда трећег очног капка (glandula membranae nictitantis). Код паса је ова жлезда мешовитог, серомукозног типа, што значи да лучи и серозну и мукозну компоненту секрета. Хрскавица никтитантне мембране паса има хијалину грађу. Кретање трећег очног капка није активно, већ се одвија индиректно. Контракција мишића musculus retractor oculi доводи до увлачења очне јабучице у орбиту, што последично узрокује пасивно подизање и извијање никтитантне мембране преко површине ока. Овај механизам има важну заштитну и дистрибутивну улогу у распоређивању сузног филма и очувању интегритета очне површине [33]. 
2.2.2. Мишићи ока
Мишићи од значаја за функцију визуелног апарата могу се поделити у три основне групе: интраокуларне, екстраокуларне и палпебралне мишиће (Слика 4). Интраокуларни мишићи су они који се у целости налазе унутар беоњаче и учествују у регулацији пречника зенице, као и у промени облика сочива. Екстраокуларни мишићи се припјајају за склеру и омогућавају ротацију и ретракцију очне јабучице као функционалне целине. Палпебрална група обухвата више мишића очних капака и околних структура главе, који имају улогу у обликовању и позиционирању палпебралне фисуре [34].
Интраокуларни мишићи

Дилататор и сфинктер зенице, као и цилијарни мишић, у потпуности су смештени унутар очне јабучице и изграђени су од глатких мишићних влакана. Мишићи дужице делују рефлексно, регулишући количину светлости која доспева до мрежњаче. Цилијарни мишић омогућава процес акомодације, односно фокусирања, посредством измене напетости зонуларних влакана [35].

Екстраокуларни мишићи 

Екстраокуларни мишићи, познати и као musculi bulbi, припадају попречно-пругастој мускулатури и обухватају: дорзални, медијални, вентрални и латерални прави мишић, затим дорзални и вентрални коси мишић, као и m. retractor bulbi. Ови мишићи омогућавају ротацију очне јабучице око три осе које пролазе кроз њен центар. Дорзални и вентрални прави мишићи ротирају очну јабучицу око медиолатералне осе; медијални и латерални прави мишићи омогућавају ротацију око суперио - инфериорне осе; док коси мишићи учествују у ротацији очне јабучице око антеро - постериорне осе, чиме се постижу фини покрети и стабилизација вида [36]

Slika 4. Шематски приказ екстраокуларних мишића са каудолатералног аспекта (извор: Evans HE, de Lahunta A. [79])
2.3. ФУНКЦИЈА СУЗНЕ ЖЛЕЗДЕ И КОНЈУНКТИВЕ
Функција сузне жлезде јесте адекватна продукција сузног филма, који је неопходан за подмазивање рожњаче, уклањање дебриса и штетних супстанци из околине, заштита од исушивања као и присуство одређених антибактеријских једињења која штите око од инфекција и служи као извор кисеоника за ћелије рожњаче с обзиром да је она аваскуларна [10]. 

Слика 5. Положај сузне жлезде и жлезде трећег очног капка (извор: Gelatt KN [80])
2.3.1.  Сузни апарат
Сузна жлезда има ромбоидни облик и смештена је у дорзолатералном делу орбите, испод орбиталног лигамента (Слика 5). Њен секрет се одводи путем 15-20 ситних изводних каналића који се уливају у горњи конјунктивални форникс. Хистолошки, ова жлезда припада тубулоалвеоларном типу и производи највећи део водене компоненте прекорнеалног сузног филма. Инервација лакрималне жлезде није у потпуности разјашњена, али се сматра да у њеној функцији учествују лакримална грана V кранијалног нерва, као и симпатичка и парасимпатичка нервна влакна. Сузни апарат чине сузна жлезда, конјунктивална врећа и сузни канали. Секрет који се лучи из сузне жлезде се потом затварањем очних капака од латерално ка медијално, усмерава према медијалном проширењу, означеном као сузно језерце (lacus lacrimalis), затим кроз puncta lacrimalis одлази даље у сузне каналиће (canaliculi lacrimale) и одатле у сузну врећу (saccus lacrimalis) (Слика 6). Секрет сузне жлезде даље се одводи путем назолакрималног канала (ductus nasolacrimalis) који код 50% паса има два отвора; први се налази у пределу корена очњака са отвором у вентралном делу вентралне конхе. Други отвор се јавља код свих паса и налази се рострално и вентролатерално у пределу аларне хрскавице [37]. 

Слика 6. Шематски приказ сузног апарата код пса (извор: Gelatt KN [80])

Адекватан прекорнеални сузни филм (PTF) неопходан је за очување оптичког интегритета, одржавање структуре рожњаче и нормално функционисање ока. Он обавља више значајних функција, међу којима су одржавање оптички глатке и хомогене површине рожњаче, уклањање страних честица и детритуса из конјунктивалне кесице, снабдевање аваскуларне рожњаче кисеоником, као и обезбеђивање антимикробних супстанци које учествују у локалној одбрани очне површине. Прекорнеални сузни филм има трослојну грађу, иако су сва три слоја међусобно тесно испреплетена. Спољашњи, танак и липидни слој производе Мајбомове жлезде и Цајсове жлезде. Његова основна улога је да смањи испаравање подлежeћег воденог слоја, као и да формира баријеру дуж ивице капака, чиме се спречава прекомерно преливање суза. Средњи слој представља водени слој, који се лучи из орбиталне лакрималне жлезде (приближно 61,7%), помоћних лакрималних жлезда (3,1%) и жлезде никтитантне мембране (35,2%). Овај слој обезбеђује снабдевање рожњаче кисеоником и другим хранљивим материјама, као и довољну количину течности за испирање очне површине и уклањање нечистоћа. Унутрашњи, муцински слој, производе превасходно пехарасте ћелије конјунктиве [37,38]. Гликокаликс, који синтетишу епителне ћелије рожњаче, такође учествује у формирању овог слоја. Муцини који потичу из лакрималних и помоћних лакрималних жлезда, уколико садрже ћелије које луче слуз, додатно доприносе муцинском слоју. Муцин се адсорбује на површину епитела рожњаче и током нормалног трептања равномерно се распоређује, чиме се обезбеђује хидрофилна површина преко које се водени слој равномерно шири и омогућава адекватну лубрикацију рожњаче и конјунктиве. Вишак сузне течности се, под утицајем гравитације, сакупља у доњој конјунктивалној кесици и механички се „пумпа“ кроз горњи и доњи сузни пунктум, који се налазе приближно 1-2 mm од медијалне ивице капака. Сваки пунктум окружен је глатком мускулатуром која, у координацији са трептањем, омогућава одвођење вишка суза и спречава њихов повратни ток [38]. 
Такође присутна физиолошка микрофлора која се налази у оку представља баријеру за колонизацију патогених микроорганизама. Епител ока такође представља баријеру за патогене, јер су епителне ћелије присно везане непропусним везама, редовно долази до обнављања и одбацивања површинских слојева који потенцијално могу бити инвадирани патогенима. Муцини који се физиолошки налазе у сузном филму делују негативно на колонизацију патогених микроорганизама. Примећено је да муциногене ћелије појачано стварају муцин у инфламираној конјунктиви, јер ове ћелије бивају стимулисане цитокинима од стране дендритичних ћелија које се налазе у конјунктиви. [38,39]
Епителне ћелије конјунктиве, лакрималне вреће и лумена назолакрималног канала продукују катјонске пептиде, мале молекулске тежине, који делују на широк спектар бактерија, вируса, гљивица и паразита. У ове пептиде спадају лизозим, лактоферин, липокалцин, ангиогенин и секреторна фосфолипаза А2. У оквиру системског имунитета, мукозни лимфоцити формирају заједнички мукозни имунски систем познат као лимфоидно ткиво повезано са слузокожом (mucosal-associated lymphoid tissue - MALT). Сузна жлезда, лимфоидно ткиво повезано са конјунктивом (CALT), као и лимфоидно ткиво повезано са сузним одводним системом (LDALT), такође формирају функционалну имунолошку целину мукозног типа, саставни део MALT-а, познату као лимфоидно ткиво ока (eye-associated lymphoid tissue - EALT). MALT се дели на два облика: организовано лимфоидно ткиво, у којем су лимфоцити груписани у фоликуле, и дифузно лимфоидно ткиво које је широко распрострањено. У лимфоидним фоликулима (односно организованом лимфоидном ткиву), антигени из спољашње средине се преузимају путем епитела повезаног са фоликулима (follicle-associated epithelium - FAE), посредством конјунктивалних М ћелија, и представљају се наивним лимфоцитима помоћу антиген-презентујућих ћелија (APCs). Овај унос антигена путем FAE доводи до активације лимфоцита, њихове пролиферације и коначне диференцијације у ефекторске ћелије, тј. B или T лимфоците. Активирани лимфоцити напуштају фоликул и мигрирају у аферентне лимфне судове, регионалне лимфне чворове, крвоток, а затим до ефекторских органа: сузне жлезде и конјунктиве [39]. 
Лимфоцити се налазе у базалном слоју епитела и у ламини проприји конјунктиве и сузне жлезде, и то претежно као CD8+ супресорски/цитотоксични T лимфоцити, док је присутан и мањи број CD4+ T-helper (Th) ћелија. Сматра се да CD8+ ћелије доприносе стварању имуносупресивног окружења. Плазма ћелије у мукозним ткивима доприносе секреторном имунитету, једном од главних ефекторских механизама имуног система, путем производње специфичних имуноглобулина (нпр. IgA), који пролазе кроз епител и формирају површински слој IgA антитела. У сузној жлезди доминирају плазма ћелије које луче IgA, а секреторни IgA се ослобађа у сузни филм и на површину ока. Сузна жлезда садржи мешавину IgA-позитивних плазма ћелија и лимфоцита у растреситом везивном ткиву између секреторних ацинуса. Због тога су и сузна жлезда и конјунктива укључене у локалну производњу секреторног IgA [40]. 
2.3.2.  Вежњача
Вежњача (conjunctiva) повезује очну јабучицу и очни капак, па се разликује булбарна и палпебрална вежњача. Lamina propria је јако васкуларизована, и гради је растресито везивно ткиво које садржи лимфоците, плазмоците и појединачне лимфатичне нодуле. Lamina propria вежњаче и густо везивно ткиво испод њега фузионишу и формирају тарзус, плочу изграђену од колагених и еластичних влакана. Тарзална плоча је везана за периост на основи капка и има функцију давања чврстине очним капцима. Испред тарзалне плоче се налазе снопови попречно-пругастих мишића (m. orbicularis oculi и m. levator palpebrae superioris) [41]. 
Конјунктива представља слузокожну мембрану која облаже унутрашњу површину очних капака, предњу и задњу страну трећег очног капка (никтиктантне мембране), као и изложени део склере. Грађена је од танког слоја растреситог везивног ткива, прекривеног једноставним до вишеслојним плочастим епителом. Део конјунктиве који облаже унутрашњу страну капака назива се палпебрална конјунктива [42]. Како се ова слузокожа прелама и прелази на површину очне јабучице, добија назив булбарна конјунктива и наставља се у лимбални и корнеални епител. Конјунктива која покрива предњу и задњу површину никтиктантне мембране анатомски је у континуитету са палпебралном и булбарном конјунктивом. Место прелаза између палпебралне и булбарне конјунктиве назива се конјунктивални форникс. Вентрално, додатни набор настаје преламањем конјунктиве преко трећег очног капка. Ови прелази, заједно са конјунктивом која их повезује, формирају конјунктивалну кесицу (saccus conjunctivae) [43]. Substantia propria конјунктиве изграђена је од два слоја: површинског аденоидног слоја, који код паса садржи варијабилан број лимфних фоликула и жлезда, и дубљег, фиброзног слоја у коме се налазе крвни судови и нерви конјунктиве. Артеријско снабдевање конјунктиве потиче првенствено из предњих цилијарних артерија, које су гране спољашње офталмичне артерије, као и из грана горњих и доњих палпебралних и маларних артерија. Основне функције конјунктиве обухватају спречавање исушивања рожњаче, омогућавање покретљивости капака и очне јабучице, као и обезбеђивање физичке и физиолошке баријере против микроорганизама и страних тела [44]. 
2.4. ОФТАЛМОЛОШКИ ПРЕГЛЕД
2.4.1.  Анамнеза
Детаљно узета анамнеза, у комбинацији са клиничким налазима, представља основу за правилно вођење дијагностичког и терапијског поступка. Приликом прикупљања анамнестичких података у оквиру офталмолошког прегледа примењују се исти принципи као и код процене других органских система, што обухвата податке о намени и начину коришћења животиње, условима држања, исхрани, као и прецизну карактеризацију главне тегобе - укључујући време настанка, почетне клиничке знаке, ток и трајање обољења. Такође је неопходно прибавити информације о претходним и актуелним терапијским интервенцијама, њиховом ефекту, као и о присуству ранијих или истовремених системских, односно неофталмолошких обољења. Додатни значај имају подаци о евентуалним путовањима животиње, статусу вакцинације и антипаразитарних третмана, као и информације о томе да ли су и друге животиње у истом окружењу испољиле сличне симптоме. У офталмолошком контексту посебно су важни подаци који се односе на власникову процену вида животиње, присуство и интензитет бола, као и информација о томе да ли је захваћено једно или оба ока, јер ови елементи могу значајно усмерити даљи клинички преглед и дијагностичко размишљање [45]. 
Примарне тегобе које власници најчешће наводе обухватају појаву очног исцетка, промене у изгледу ока (у величини, боји или облику зенице), као и смањење вида или потпуну слепоћу. Значај придружених обољења или секундарних симптома не сме се потценити, јер су многа офталмолошка обољења заправо манифестација системских поремећаја, као што су дијабетичка катаракта, микотични хориоретинитис, хипертензивна ретинопатија и друга слична стања. Постојећа терапија може значајно утицати на офталмолошке налазе. На пример, локална примена атропина доводи до мидријазе, што може изменити клиничку слику и отежати тумачење налаза [45,46]. Овакве ситуације су вероватније уколико власник или неко из његовог окружења поседује медицинско знање и има приступ лековима. Иако власници често имају потешкоћа да прецизно процене видну функцију своје животиње, њихова запажања су од изузетне вредности, будући да проводе знатно више времена са љубимцем него ветеринар. Због тога је приликом узимања анамнезе важно постављати циљана питања која се односе на вид у различитим условима осветљења, у дневним и ноћним условима,  како би се разликовала хемералопија (дневно слепило) од никталопије (ноћно слепило). Такође је потребно проценити способност уочавања стационарних и покретних објеката, што може указати на разлику између централних и периферних ретиналних обољења. Власници су често непоуздани у процени присуства и интензитета очног бола. Ипак, могу уочити типичне знаке офталмолошког бола, као што су појачано сузење, затварање или сужење очне комисуре (блефароспазам) и фотофобија, који представљају важне клиничке показатеље иритације или оштећења очне површине [46]. 
2.4.2.  Офталмолошки преглед
Офталмолошки преглед мора се спроводити логичним и систематским редоследом. Одређени дијагностички тестови и опсервације неопходно је извршити пре других, како би се избегло нарушавање резултата и њихове правилне интерпретације. Тако, на пример, мерење продукције воденог дела суза, као што је Ширмеров тест суза (STT), мора бити обављено пре локалне примене било ког фармаколошког средства, док се процена зеничних светлосних рефлекса (PLR) и тонометрија изводе пре примене мидријатика. За иницијални преглед неопходно је обезбедити добро осветљен простор, уз могућност накнадног затамњивања окружења ради извођења појединих дијагностичких процедура. Простор за преглед треба да буде миран и лишен већих ометајућих фактора, јер адекватни услови смањују стрес и код животиње и код испитивача, што директно доприноси бољој сарадњи током прегледа [46,47]. Најпожељнији облик имобилизације током офталмолошког прегледа јесте онај који подразумева минималну могућу рестрикцију. Методе обуздавања обухватају мануелне, механичке и хемијске технике, при чему избор одговарајуће методе зависи од општег здравственог стања животиње, обима и трајања прегледа, као и од очекивања и потреба власника. Већина паса и мачака може се адекватно прегледати уз благу мануелну имобилизацију, али код узнемирених или агресивних животиња понекад је неопходна додатна рестрикција. У случајевима када је потребна седација или општа анестезија, од изузетне је важности узети у обзир утицај фармаколошких агенаса на резултате офталмолошког прегледа. Многи анестетици и седативи смањују продукцију суза или мењају интраокуларни притисак. Код већине паса, седација и општа анестезија често отежавају офталмолошки преглед, јер долази до ротације очне јабучице наниже (инфраверзија), као и до протрузије никтитантне мембране [47]. Примена кетамина, са или без диазепама, код краткотрајне седације мачака доводи до губитка палпебралног рефлекса, што може резултирати исушивањем рожњаче, као и до појаве мидријазе. Кетамин такође може изазвати нистагмус, а код појединих врста и повећање интраокуларног притиска. Опиоиди могу утицати на величину зенице, њену реактивност и вредности интраокуларног притиска, док ацепромазин може изазвати протрузију трећег очног капка, што онемогућава јасну визуелизацију очне јабучице током прегледа. Код малих животиња, управо протрузија никтитантне мембране представља један од најчешћих изазова у спровођењу потпуног и прецизног офталмолошког прегледа [48]. 
2.4.3.  Преглед  у осветљеној просторији
Почетни офталмолошки преглед изводи се у условима амбијенталног осветљења и без употребе инструмената. Преглед започиње посматрањем животиње са дистанце, пре било каквог физичког контакта, након чега следи детаљнија процена из непосредне близине. Током ове фазе пажљиво се оцењују опште држање животиње, телесна кондиција и способност сналажења у непознатом окружењу, што може пружити важне информације о општем здравственом стању и функционалности вида. Посебна пажња усмерава се на конфигурацију орбите и периокуларног региона, као и на величину, положај и покретљивост очних јабучица, уз обавезну процену евентуалне асиметрије. Неопходно је евидентирати све абнормалности у величини очне јабучице, као што су микрофталмија или буфталмус, као и промене у њеном положају, укључујући енофталмус и егзофталмус. Такође се бележи присуство, карактер и количина очног исцедка. Након тога следи пажљивије посматрање очних капака, и даље без додиривања животиње, како би се проценио њихов положај у мировању, конформација, као и положај трећег очног капка. Општа процена симетрије треба, уколико је могуће, да се обави и изнад животиње, као и из фронталне позиције, јер различити углови посматрања могу открити суптилне промене које иначе могу остати непримећене [48]. 
2.4.4.  Процена вида и неуро-офталмолошки преглед

Испитивање кранијалних нерава представља саставни и неопходни део сваког темељног офталмолошког прегледа. У том контексту посебно се процењује функција кранијалних нерава II, III, IV, V, VI, VII и VIII, који учествују у сензорној и моторној инервацији структура ока и периокуларног подручја. Процена видне функције може се извршити помоћу испитивања више тестова, као што су тест претње (menace response), праћење објекта у покрету (нпр. тест са ватом), као и тест лавиринта, који се спроводи у фотопским (осветљеним) и скотопским (затамњеним) условима. Од наведених, тест претње представља стандардни део рутинског офталмолошког прегледа. Тест претње је научени заштитни рефлекс при коме покрет који симулира претњу према оку изазива затварање капака на истој страни, а понекад и увлачење очне јабучице или избегавајући покрет главе. Аферентни део овог рефлекса чине мрежњача и II кранијални живац (nervus opticus), док еферентни део обухвата палпебралну грану VII кранијалног нерва (nervus facialis), која инервише кружни мишић ока (musculus orbicularis oculi). Уколико дође до увлачења очне јабучице, та реакција је посредована VI кранијалним нервом (nervus abducens) [48,49].  
Тест претње - Нормалан тест претње испољава се као рефлексно затварање очних капака у тренутку када испитивач визуелно „претећим“ покретом стимулише око, најчешће махањем руке испред њега. Овај одговор представља сложен неуролошки рефлекс који укључује интеграцију визуелног и моторног система. Уколико је одсутан, неопходно је испитати палпебрални рефлекс као додатну методу процене еферентног пута, с обзиром на то да оба рефлекса деле заједничку моторну грану. Одсуство реакције на тест претње може бити повезано са лезијама коре малог мозга, али и са оштећењима других делова централног нервног система укључених у визуелну обраду и координацију покрета. Током тестирања, стимулус мора бити искључиво визуелне природе. Не сме доћи до директног контакта са периокуларним ткивима, нити до стварања ваздушних струја које би могле изазвати палпебрални рефлекс и тиме довести до лажно позитивног резултата. Свако око се мора испитивати појединачно, при чему је неопходно прекрити супротно, нетестирано око. Треба имати у виду да мирне или уплашене животиње могу показати смањен или измењен одговор, често задржавајући поглед усмерен ка руци испитивача без трептања. Због тога је препоручљиво стимулус примењивати из више праваца, најмање из медијалног и латералног дела видног поља, како би се добила поузданија процена функције визуелних и моторних неуронских путева [49]. 
Пупиларни рефлекс - Зенични светлосни рефлекс (pupillary light reflex, PLR) процењује се након што се најпре посматра величина зеница у условима нормалног осветљења, а затим и у затамњеној просторији. Величина зеница и евентуална асиметрија могу се прецизно проценити применом директне или индиректне офталмоскопије са дистанце. Усмеравањем светлости офталмоскопа ка центру главе животиње, са одређене удаљености, истовремено се може уочити тапетални, односно фундусни рефлекс оба ока. Ова једноставна техника омогућава откривање и суптилне анизокорије. Поређење степена анизокорије у условима светлости и таме има значајну дијагностичку вредност, нарочито у постављању сумње на Хорнеров синдром. Код животиња са једностраним Хорнеровим синдромом, анизокорија је израженија у мраку, јер се нормална зеница дилатира, док патолошка остаје сужена услед прекида симпатичке инервације дилататорног мишића шаренице. Зенични светлосни рефлекс испитује се усмеравањем јаког, фокусног извора светлости у око, што доводи до сужења зенице на истој страни (директни PLR), као и до сужења зенице супротног ока (индиректни, односно консензуални PLR). Овим тестом процењује се интегритет мрежњаче, II кранијалног нерва (nervus opticus), средњег мозга, као и III кранијалног нерва (nervus oculomotorius). Важно је напоменути да животиња са кортикалним слепилом може испољавати физиолошки зенични светлосни рефлекс, јер се пупиломоторна влакна одвајају од оптичког тракта пре него што се одвоје влакна одговорна за свесну визуелну перцепцију [50]. 
Рефлекс заслепљења - представља субкортикални рефлекс при коме краткотрајно усмеравање јаког, фокусног извора светлости у око доводи до затварања капака на истој страни, а у мањој мери и на супротној страни. Иако комплетан анатомски пут овог рефлекса није у потпуности разјашњен, познато је да у његовом настанку учествују мрежњача, II кранијални нерв, рострални коликулус и/или супраоптичка једра хипоталамуса, као и VII кранијални нерв који инервише кружни мишић ока (musculus orbicularis oculi). За поуздано извођење овог теста неопходан је довољно јак извор светлости. Уколико се извор светлости држи сувише близу рожњаче, топлота коју он емитује може изазвати лажно позитиван одговор, јер механички или термички надражај може довести до затварања капака независно од светлосне стимулације. Рефлекс заслепљивања је од посебног значаја у процени функције мрежњаче и оптичког нерва у ситуацијама када пупиларни рефлекс није могуће адекватно испитати, на пример код присуства хифеме или израженог едема рожњаче, који онемогућавају визуелизацију и процену зенице [50].
Палпебрални рефлекс - односно рефлекс трептања, испитује се благим додиром медијалног и латералног кантуса, што физиолошки доводи до брзог затварања очних капака. Аферентни део овог рефлекса преноси се путем офталмичне и максиларне гране V кранијалног нерва, при чему медијална и латерална стимулација активирају одговарајуће сензорне путеве. Еферентни део рефлекса остварује се преко VII кранијалног нерва, који инервише кружни мишић ока и омогућава затварање капака. Одређени анатомски и физички фактори могу умањити или онемогућити потпуно затварање капака. Тако, на пример, буфталмус и егзофталмус могу механички ометати адекватно спајање капака. Непотпуно затварање очних капака, односно лагофталмус, често се уочава код брахицефаличних раса паса, код којих специфична краниофацијална конформација доприноси изложености очне површине и повећаном ризику од исушивања и повреда рожњаче [50]. 
Корнеални рефлекс - представља један од најосетљивијих рефлекса у организму и има примарну улогу у заштити ока од механичких и других надражаја. Испитује се благим додиром периферног дела рожњаче, како би се избегло изазивање рефлекса претње, користећи врх памучног туфера или стерилног штапића са ватом. Физиолошки одговор на овај надражај обухвата увлачење очне јабучице, протрузију никтитантне мембране и затварање очних капака. Аферентни део корнеалног рефлекса преноси се путем офталмичне гране V кранијалног нерва, док је еферентни део посредован VI кранијалним нервом, који доводи до увлачења очне јабучице, и VII кранијалним нервом, који омогућава затварање капака [50]. 
Вестибуло-окуларни рефлекс (VOR) - познат и као окулоцефалични рефлекс, служи за процену покрета очију у односу на промене у вестибуларном апарату. На тај начин он индиректно омогућава процену функције три кранијална живца - III, IV и VI, који инервишу екстраокуларне мишиће, као и VIII кранијалног нерва и медијалног уздужног фасцикулуса, који координише њихову активност. Тест се изводи померањем главе животиње лево-десно и горе-доле. Током ових покрета, очи настоје да задрже првобитни правац погледа, односно позицију у којој су се налазиле на почетку теста. Покрети очију треба да буду симетрични и координисани, а престају у тренутку када се заустави и покрет главе. Физиолошки нистагмус који се јавља током овог теста може бити присутан и код слепих животиња, јер је последица активности вестибуларног система, а не визуелне перцепције. Због тога VOR представља важан дијагностички алат у процени неуролошке функције независно од стања вида. Код животиња са тамно пигментисаним ирисом понекад је тешко уочити покрете очију. У таквим случајевима, благим повлачењем коже горњег капка може се открити бели део склере, што олакшава визуелизацију покрета очне јабучице током извођења теста [50]. 
 2.4.5.  Преглед очних капака и трећег очног капка

Очни капци треба да се прегледају са посебном пажњом усмереном на периокуларну кожу, ивицу капака и отворе Мајбомових жлезда. Током прегледа неопходно је обратити пажњу на присуство следећих знакова: периокуларни исцедак, периокуларни дерматитис или блефаритис, величину и облик палпебралне комисуре, положај и покретљивост капака, поремећаје у распореду и структури цилија или периокуларне длаке, као и патолошке промене Мајбомових жлезда. Конјунктива представља континуирани епителни слој са припадајућом substantia propria, која облаже обе површине трећег очног капка, унутрашњу страну капака (палпебрална конјунктива), конјунктивални форникс (форниксна конјунктива) и предњи део очне јабучице (булбарна коњунктива). Њен преглед захтева пажљиво отварање и еверзију горњег и доњег капка, као и посматрање очне јабучице у различитим положајима погледа како би се у потпуности визуализовала булбарна коњунктива и површине трећег очног капка. Посебну пажњу треба обратити на следеће промене: промену боје конјунктиве, присуство хемозе, неправилности на површини, недовољну или прекомерну влажност површине, појаву исцетка, субконјунктивална крварења или емфизем, профиле Мјабомових жлезда видљиве кроз палпебралну конјунктиву, као и задржавање флуоресцеина, што може указивати на постојање конјунктивалне улцерације. Положај трећег очног капка треба проценити у стању мировања, а затим се његова предња површина детаљније испитује благом дигиталном ретропулзијом очне јабучице кроз горњи капак. Током овог дела прегледа неопходно је тражити знаке као што су повећана видљивост трећег очног капка у мировању, увијање (скроловање) хрскавице трећег капка, присуство маса, неправилности ивице или површине, страни предмети, промене у боји, као и промене у влажности површине и присуство исцедка [50,51]. 
2.4.6.  Испитивање сузног филма
Тестови суза се користе за процену сузног филма, и то како у квантитативном, тако и у квалитативном смислу. Квантитативни тестови омогућавају мерење количине произведених суза, док квалитативни тестови процењују стабилност и квалитет сузног филма. Најчешће коришћен квантитативни тест је Ширмеров тест суза (Schirmer tear test - STT), којим се мери укупна продукција суза током одређеног временског периода. Овај тест је од кључног значаја у дијагностици стања као што је суви кератокоњунктивитис [51]. 
Са друге стране, време распада сузног филма (Tear Film Breakup Time - TFBUT) представља квалитативни тест који процењује стабилност сузног филма на површини рожњаче. TFBUT се обично изводи уз примену офталмолошких боја, јер омогућава визуелизацију тренутка када долази до прекида континуитета сузног филма.

Ширмеров тест (STT) - представља дијагностичку методу којом се квантификује продукција водене компоненте сузног филма. Тест је први описао Ширмер 1903. године. Заснива се на примени стандардизоване траке од филтер папира која се поставља у коњунктивалну врећу, након чега се у временском интервалу од једног минута мери дужина навлаженог дела траке, изражена у милиметрима по минуту (mm/min) [52].  
Постоје две основне варијанте овог теста. Ширмер 1 тест (STT 1) изводи се без примене топикалне анестезије и омогућава процену укупне продукције суза, односно обухвата и базалну и рефлексну секрецију. Насупрот томе, Ширмер 2 тест (STT 2) спроводи се након примене локалног анестетика, чиме се елиминише рефлексно сузење и омогућава искључиво мерење базалне продукције суза. Комерцијално доступне тест-траке опремљене су милиметарском скалом која омогућава прецизно очитавање дужине навлаженог сегмента. На појединим тракама, на нивоу од 5 mm, налази се импрегнирана плава боја, чија је сврха да јасније истакне миграцију сузне течности дуж папирне траке и тиме олакша визуелну процену и тачност мерења. Овај тест се широко примењује у циљу утврђивања референтних, односно физиолошких вредности продукције суза, као и за процену релативног доприноса водене компоненте коју луче главна сузна жлезда и жлезда трећег очног капка (glandula lacrimalis и glandula palpebrae tertiae). Поред тога, Ширмеров тест омогућава испитивање утицаја различитих фактора, као што су услови средине и примена лекова на степен продукције сузне течности [53]. Због могућности настанка рефлексног сузења услед манипулације очним капцима, тест је неопходно спровести у раној фази офталмолошког прегледа, и то пре апликације било каквих топикалних препарата на око. Краћи, пресавијени крај тест-траке поставља се у латералну половину доњег конјунктивалне вреће, тако да се зарез на траци налази у нивоу ивице очног капка, док сама трака остаје у контакту са рожњачом. Трака се оставља у положају током једног минута, након чега се одмах по вађењу очитава дужина навлаженог дела. Вредности Ширмеровог теста I код здравих одраслих паса најчешће се крећу у распону од приближно 18,64 ± 4,47 mm/min до 23,90 ± 5,12 mm/min, што представља опсег физиолошке продукције сузне течности [54]. 
Ширмеров тест 2 (STT 2) - омогућава мерење искључиво базалне продукције суза, с обзиром на то да се рефлексно сузење елиминише применом топикалне анестезије. Након укапавања једне капи локалног анестетика у конјунктивалну врећу, вишак раствора се пажљиво уклања стерилним тампоном или са врхом памучне вате [54,55]. Потом је потребно сачекати неколико минута како би анестетик у потпуности испољио свој ефекат. Након тога, сам поступак тестирања спроводи се на идентичан начин као и код Ширмеровог теста 1, уз постављање стандардизоване папирне траке у доњи конјунктивалну врећу и мерење дужине навлаженог сегмента након једног минута. Према доступним подацима, вредности Ширмеровог теста 2 код здравих одраслих паса износе у просеку 6,2 ± 3,1 mm/min, што одражава физиолошки ниво базалне секреције сузне течности у одсуству рефлексне компоненте [55]. Вредности добијене Ширмеровим тестом 2 по правилу су ниже у односу на резултате Ширмеровог теста 1, јер је применом топикалне анестезије блокиран аферентни део рефлексног лука. На тај начин се у значајној мери смањује или у потпуности елиминише рефлексна секреција суза. Иако овај тест омогућава прецизнију процену искључиво базалне продукције сузне течности, Ширмеров тест 2 није нашао широку примену у свакодневној клиничкој пракси у ветеринарској медицини. Ипак, он се и даље повремено помиње у стручним уџбеницима и научним истраживањима, пре свега у контексту експерименталних студија и детаљније анализе физиологије сузног апарата [55]. 
Процена стабилности сузног филма - Време распада сузног филма (tear film break-up time, TFBUT) представља дијагностички поступак који служи за процену стабилности прекорнеалног сузног филма. Тест се изводи апликацијом капи флуоресцеина на површину рожњаче, након чега се очни капци одмах затварају. Око се затим посматра уз помоћ увећања и извора плавог светла. По поновном отварању очних капака, пажљиво се прати површина сузног филма, нарочито у дорзолатералном делу рожњаче, док се капци држе раздвојеним [56]. За извођење овог теста, на површину ока се апликује раствор флуоресцеина, након чега се животињи омогућава да неколико пута трепне како би се боја равномерно распоредила по прекорнеалном сузном филму [57]. Потом се очни капци пажљиво држе отвореним све док не дође до дисоцијације сузног филма са површине рожњаче. Распад сузног филма доводи до формирања такозване суве тачке, која се у флуоресцентно обојеном сузном слоју уочава као тамна, кружна зона без флуоресценције. Ово представља први видљиви знак нарушене стабилности сузног филма [58]. Посматрање се најлакше и најпрецизније изводи помоћу биомикроскопије са прорезном лампом (slit-lamp biomicroscopy), уз употребу кобалтно-плавог филтера који омогућава јасну визуализацију флуоресцеина и уочавање раних промена у структури сузног филма. Код паса, просечно време распада сузног филма (TFBUT) креће се у распону од приближно 19,7 ± 5 секунди до 21,53 ± 7,42 секунде, што представља физиолошке вредности стабилног и функционално очуваног сузног филма [59].
3.0. АНЕСТЕЗИОЛОШКИ ПРОТОКОЛ

Анестезија, у свом значењу, подразумева одсуство осећаја или чулне перцепције (од префикса an - без, и aesthesia - осећај). У том смислу, општа анестезија означава потпуни, генерализовани губитак свих облика сензорне перцепције, док се локална анестезија односи на ограничени губитак осећаја у одређеном делу тела [60]. Општа анестезија може се дефинисати као стање контролисане, реверзибилне депресије централног нервног система, које доводи до губитка свести, при чему пацијент није у стању да перципира нити да накнадно репродукује (памти) штетне, али ни друге сензорне стимулусе. У клиничкој пракси, општа анестезија се најчешће описује кроз такозвану тријаду опште анестезије, која обухвата следеће делове [61]:

Губитак свести - подразумева потпуно одсуство перцепције и меморије, укључујући и амнезију, у односу на све сензорне и моторне догађаје. 

Аналгезија - код несвесног пацијента представља сузбијање одговора организма на ноцицептивне (болне) стимулусе, укључујући и рефлексне реакције. 

Супресија рефлекса - обухвата инхибицију како аутономних (хемодинамских, респираторних и терморегулационих), тако и соматских рефлекса. Супресија соматских рефлекса има значајну клиничку корист, јер омогућава одређени степен мишићне релаксације. Са друге стране, инхибиција аутономних рефлекса може представљати изазов у анестезиологији, иако се стабилност аутономног нервног система често сматра пожељном компонентом. Теоријски посматрано, све наведене компоненте могу се постићи применом једног јединог анестетичког средства. Међутим, савремени приступ подразумева примену више фармаколошких агенаса, од којих сваки циљано делује на одређену компоненту тријаде. Овај концепт познат као балансирана анестезија, омогућава прецизније дозирање (титрацију до ефекта), уз употребу нижих доза појединачних лекова, чиме се смањује ризик од нежељених ефеката како појединачних препарата, тако и њихове комбиноване примене.
3.1. ФАЗЕ АНЕСТЕЗИОЛОШКОГ ПРОТОКОЛА
Периоперативни период обухвата више међусобно повезаних фаза, од којих свака има специфичан значај у обезбеђивању безбедности пацијента и оптималног исхода хируршке интервенције. У преоперативној фази спроводи се детаљна процена стања пацијента, уз нагласак на његову стабилизацију виталних функција. У оквиру ове фазе често се започиње и примена преемптивне аналгезије, са циљем превентивног сузбијања болности [62].
Премедикација подразумева постизање анксиолизе и/или седације, чиме се смањује стрес и олакшава даљи ток анестезије. Истовремено, у овој фази се иницира или наставља обезбеђивање аналгезије уколико она није претходно успостављена.

Индукција анестезије означава прелазак пацијента у стање опште анестезије, односно контролисани губитак свести, који омогућава извођење хируршког захвата без бола и свесне перцепције.

Фаза одржавања анестезије обезбеђује се стабилно анестетичко стање, уз постизање адекватне мишићне релаксације и одржавање аналгезије на задовољавајућем нивоу.

Фаза опоравка од анестезије обухвата постепено враћање свести и виталних функција у физиолошке границе, уз спровођење постоперативне неге. У овом периоду наставља се примена аналгезије, са нагласком на превентивни приступ у контроли бола, како би се обезбедио што квалитетнији и безбеднији постоперативни ток [63].

Примена лекова пре индукције анестезије означава се као преанестетичка медикација и представља интегрални део протокола опште анестезије. Временски оквир преанестетичке медикације може бити значајно проширен  од примене анксиолитика и антиеметика током прехоспиталне фазе, преко давања седатива или транквилајзера пре доласка у ветеринарску клинику применом лекова као што су габапентин и тразодон, па све до примене антацида и лекова за превенцију гастроезофагеалног рефлукса непосредно уочи индукције анестезије. Традиционално, преанестетички лекови се администрирају непосредно пре увођења у анестезију и обухватају пре свега седативе и транквилајзере [64]. Поред њих, некада су значајну улогу имају и антихолинергици, који су били саставни део премедикације као што су атропин и гликопиролат, који смањују секрецију у усној дупљи и дисајним путевима, истовремено превенирајући појаву брадикардије. Међутим данас се више не користи њихова стандардна примена у премедикацији, већ се они примењују само по потреби, за додатно кориговање специфичних стања као што је пад крвног притиска и настанак брадикардије. Разлог овоме је то што антихолинергици имају значајан утицај на мониторинг пацијента интраоперативно. Концепт преемптивне аналгезије остварује се укључивањем аналгетика у оквиру преанестетичке медикације, при чему се најчешће користе опиоиди, дисоцијативни анестетици и нестероидни антиинфламаторни лекови (НСАИЛ) [65]. Преанестетичка медикација има вишеструке клиничке циљеве који значајно доприносе безбедности и ефикасности анестезиолошког поступка. Пре свега, омогућава се седација пацијента, чиме се олакшавају манипулације као што су постављање интравенске каниле и опште руковање животињом. Истовремено, редукција анксиозности и стреса доводи до смањеног лучења катехоламина, чиме се умањује ризик од појаве срчаних аритмија током индукције и одржавања анестезије. Даље, адекватна премедикација омогућава смањење укупних доза лекова потребних за индукцију и одржавање анестезије, што има значајан утицај на смањење потенцијалних нежељених ефеката. Уколико се у њен састав укључе аналгетици, укључујући и нестероидне антиинфламаторне лекове, остварује се и ефекат преемптивне аналгезије, чиме се унапред сузбија ноцицептивни одговор организма [66]. 
При формулисању протокола премедикације, неопходно је узети у обзир читав низ фактора који одређују избор и дозирање фармаколошких средстава, са циљем постизања оптималне безбедности и ефикасности анестезиолошког поступка. Пре свега, значај имају индивидуалне карактеристике пацијента, укључујући врсту, расу, пол, старост, телесну масу и опште здравствено стање. Посебна пажња посвећује се процени функције виталних органских система, пре свега кардиоваскуларног, респираторног, хепатичног и реналног, као и укупном системском статусу пацијента, који се често категорише према ASA класификацији. Додатно, релевантни су резултати лабораторијских анализа крви, као и степен хидратације организма, будући да ови параметри могу значајно утицати на фармакокинетику и фармакодинамику примењених лекова [67]. Понашање и темперамент животиње такође представљају важан фактор, јер одређују потребу за степеном седације и избор одговарајућих седатива или анксиолитика. Приликом планирања неопходно је узети у обзир и постојећу терапију, укључујући претходну или текућу примену седатива, аналгетика, као и лекова који се дају пре доласка у ветеринарску установу ради смањења анксиозности, као што су габапентин и тразодон. Даље, интензитет и очекивано трајање болне стимулације, као и укупно трајање хируршке процедуре и планирано време отпуста пацијента, представљају кључне параметре у избору адекватног протокола. Потребно је и обезбеђивање довољног нивоа и дужине трајања аналгезије, у складу са потребама пацијента и природе хируршког захвата [68].

У далљем тексту овог рада биће детаљније описани медикаменти који су коришћени у склопу анестезиолошких протокола.
3.1.1. α-2 адренергички агонисти

Агонисти алфа-2 рецептора испољавају анксиолитичко, хипнотичко и седативно дејство путем везивања за пре и постсинаптичке α2-рецепторе у locus coeruleus-у, што доводи до инхибиције ослобађања норепинефрина и редукције учесталости неуронског пражњења. Поред централног дејства, ови агенси делују и на нивоу кичмене мождине, чиме се постиже изражен аналгетски ефекат. Карактерише их релативно брз почетак деловања, у просеку око пет минута, као и умерено трајање ефекта од приближно два часа, уз присутна миорелаксантна својства. Истовремено, ови лекови испољавају значајне кардиоваскуларне ефекте, који се манифестују појавом брадикардије, повременим атриовентрикуларним блоком другог степена и периферном вазоконстрикцијом. Њихово деловање на кардиоваскуларни систем посредовано је барорецепторним рефлексом, при чему периферна активација алфа-2 рецептора у каротидном синусу и аортном луку доводи до вазоконстрикције. Као последица ових промена, активира се nucleus ambiguus, који путем вагусног нерва (X кранијалног нерва) узрокује успоравање срчане фреквенције [64]. Значајно је нагласити да се ефекти ових лекова могу специфично антагонизовати применом антагониста алфа-2 рецептора, што има важну клиничку примену у контроли и реверзији њиховог деловања [69]. У складу са циљевима научно-истраживачког рада, а уједно и чињеницом да деловање α2-адренергичких агониста на функцију сузне жлезде не представља интересну сферу шире образовне литературе, детаљи ће у већем обиму бити изложени у дискусији овог рада [69]. 
3.1.2. Бензодиазепини

Бензодиазепини остварују своје фармаколошко дејство путем везивања неуротрансмитера γ-аминобутерне киселине (GABA) за њене рецепторе у централном нервном систему, што резултира седацијом и релаксацијом, односно анксиолитичким ефектом. Иако су код људи изражени седативни ефекти, код животиња бензодиазепини најчешће изазивају тек благ степен седације, уз релативно кратко трајање деловања, обично краће од двадесет минута, и без испољених аналгетичких својстава. Њихови ефекти могу се специфично антагонизовати применом флумазенила, што омогућава контролисану реверзију дејства у клиничкој пракси. Са аспекта безбедности, ови лекови имају минималан утицај на кардиоваскуларни и респираторни систем код животиња, уз занемарљиву депресију дисања, због чега су посебно погодни за примену код геријатријских, педијатријских или пацијената који се сматрају високоризичним за анестезију. Бензодиазепини такође потенцирају анестетичке и аналгетске ефекте других лекова. Међутим, када се примењују самостално код здравих паса, често доводе до минималне седације, а у појединим случајевима могу изазвати парадоксалне реакције у виду ексцитације или чак агресије [65]. У складу са циљевима овог научно-истраживачког рада, а уједно и чињеницом да деловање бензодиазепина на функцију сузне жлезде не представља интерес сферу шире образовне литературе, детаљи ће у већем обиму бити изложени у дискусији овог рада [69].
3.1.3. Дисоцијативни анестетици

Дисоцијативни анестетици остварују своје дејство блокадом Н-метил-Д-аспартатних (NMDA) рецептора у мозгу и кичменој мождини, чиме доводе до настанка стања дисоцијативне анестезије праћене аналгезијом. Истовремено, ови агенси стимулишу симпатички нервни систем, што резултује повећањем срчане фреквенције и артеријског крвног притиска. Карактерише их релативно брз почетак деловања, обично унутар пет минута, као и умерено трајање ефекта од приближно два часа. Аналгетски ефекат ових лекова израженији је у домену соматске у односу на висцералну аналгезију, што представља важну клиничку одлику њихове примене. Поред тога, они изазивају повећање мишићног тонуса, односно ригидност, док истовремено омогућавају очување одређених заштитних рефлекса, као што су рефлекси гутања и трептања. У неким случајевима могу довести до појаве активности сличне конвулзијама. Такође, примена дисоцијативних анестетика може бити праћена појачаном саливацијом и повећаним лучењем секрета у дисајним путевима, што има значај у клиничком управљању пацијентом током анестезије [65]. Познато је да кетамин доводи до повећања вредности Ширмеровог теста суза I (STT-I) у односу на базалне вредности [71,72]. 
3.1.4. Деривати фенола

Пропофол (2,6-диизопропилфенол) представља липофилни интравенски анестетик који је практично нерастворљив у води, те се у клиничкој пракси формулише као уљна емулзија. Управо овакав фармацеутски облик, иако погодан за примену, носи са собом повећан ризик од микробиолошке контаминације, будући да липидна средина представља повољан супстрат за раст бактерија. Стога је при руковању пропофолом неопходно придржавање строгих асептичних услова. Фармаколошка ефикасност пропофола остварује се искључиво након интравенске примене, док интрамускуларни и поткожни пут не обезбеђују адекватан клинички ефекат. Захваљујући својим фармакокинетичким и фармакодинамичким особинама, пропофол се убраја у високо флексибилне анестетике, погодне како за индукцију опште анестезије, тако и за краткотрајну седацију или одржавање анестезије путем континуиране инфузије. Са аспекта нежељених дејстава, пропофол испољава изражене кардиореспираторне ефекте. Они обухватају периферну вазодилатацију, пад артеријског крвног притиска, као и депресију респираторног центра са настанком апнеје. Поред тога, уочава се благ директан депресивни утицај на миокард (негативни инотропни ефекат), као и венодилатација, што додатно доприноси редукцији крвног притиска. Важно је нагласити да пропофол не поседује аналгетски ефекат, те се у клиничкој пракси често комбинује са аналгетицима [73]. Доказано је да пропофол доводи до смањења продукције суза код људи који су током дужег временског периода повргнути лечењу у јединицама интензивне неге [74,75]. 
3.1.5. Опиоидни аналгетици 
Фентанил представља изузетно снажан аналгетик који налази значајну примену у контроли интраоперативног бола. Његов фармаколошки ефекат заснива се на деловању као потентан агониста μ-опиоидних рецептора, што условљава изражен аналгетски потенцијал. Њега карактерише брз почетак деловања, који се испољава већ у року од 1-2 минута након примене, као и релативно кратко ефективно полувреме деловања од приближно 10 минута. Ове особине га чине погодним за примену у виду поновљених болус доза или континуиране инфузије, нарочито у краткотрајним и средњетрајним процедурама. Међутим, примена фентанила повезана је са значајним нежељеним ефектима, пре свега са израженом депресијом респираторног центра, због чега је код анестезираних пацијената често неопходна примена механичке вентилације. Поред тога, фентанил има тенденцију изазивања брадикардије, која у одређеним случајевима може захтевати терапијску интервенцију применом антихолинергика. Захваљујући високој липосолубилности, фентанил се одликује великим волуменом дистрибуције и релативно дугим полувременом елиминације. Услед тога, примена већег броја поновљених доза или продужена континуирана инфузија може довести до акумулације лека у организму, што захтева опрез и пажљиво дозирање у клиничкој пракси [66]. Доказано је да фентанил утиче на смањење продукције суза код паса [76,77].
4.0. ЦИЉ И ЗАДАЦИ ИСТРАЖИВАЊА
Циљ овог научноистраживачког рада јесте процена супресивног дејства седативних и анестетичких препарата, примењених у оквиру индивидуално конципираних анестезиолошких протокола, на функцију сузне жлезде код паса. Истраживање је обухватило преоперативно базално мерење продукције суза, интраоперативно праћење уз континуирани мониторинг пацијента, као и постоперативно мерење извршено 30 минута након екстубације. Добијени подаци су статистички обрађени и упоређени са осталим испитиваним узорцима. Сврха рада је стицање прецизнијег увида у супресивни утицај анестетика на продукцију суза, ради превенције офталмолошких компликација код пацијената подвргнутих седацији или општој анестезији.

5.0. МАТЕРИЈАЛ И МЕТОДЕ

У оквиру овог научноистраживачког рада спроведено је испитивање на укупно 20 паса. Истраживање је реализовано на Универзитетској клиници Департмана за ветеринарску медицину, Пољопривредни факултет Универзитета у Новом Саду. У истраживање су били укључени пси довођени на клинику ради спровођења различитих дијагностичких и хируршких процедура. Неколико дана пре планираног дијагностичког или хируршког захвата вршено је узорковање крви у циљу процене општег здравственог стања пацијената, као и процене њихове способности за безбедно подношење опште анестезије. Након спроведеног детаљног клиничког прегледа свих јединки, приступало се преоперативној припреми пацијената, која је обухватала више дијагностичких и лабораторијских процедура. Код свих пацијената извршено је узорковање крви ради анализе комплетне крвне слике (ККС) са диференцијалном леукоцитарном формулом, као и одређивања биохемијских параметара, укључујући концентрације креатинина, аспартат-аминотрансферазе (АСТ), аланин-аминотрансферазе (АЛТ), укупног билирубина, албумина, фосфора, калцијума, глукозе, глобулина, укупних протеина, урее, алфа-амилазе, магнезијума, триглицерида, липазе, алкалне фосфатазе (АЛП) и гама-глутамил трансферазе (ГГТ). Анализа ККС са диференцијалном леукоцитарном формулом извршена је употребом апарата MEK-6550 (Nihon Kohden Corporation, Japan), док је анализа биохемијских параметара спроведена на апарату Chemray (Rayto Life and Analytical Sciences Co., China). Пацијенти су затим довођени на клинику у унапред заказаном термину, при чему је свака јединка индивидуално подвргнута мерењу телесне масе и општем клиничком прегледу, са посебним освртом на процену кардиоваскуларног и респираторног система. Након тога постављана је интравенска канила и индивидуално је формиран одговарајући анестезиолошки протокол у складу са здравственим статусом и потребама пацијента. 
Пре апликације медикамената намењених индукцији анестезије, код свих пацијената вршено је мерење базалне продукције суза применом Ширмеровог теста 1 (SCHIRMER Tear Test Strips, Eickemeyer, Germany) (Слика 7 и 8).

Слика 7 и 8. Постављање трачица Шимер теста 1 у латерални очни угао доњег очног капка (слика лево), ширмер тест трачица након извршеног мерења (слика десно) (Фотографија: Милан Звекић, 2026.)
 У оквиру анестезиолошких протокола коришћени су следећи медикаменти: ксилазин (XYLASED, Bioveta, Czech Republic), мидазолам (MIDAZOLAM PANPHARMA, PANPHARMA, Nemačka), кетамин (Ketamidor 10%, Richter Pharma AG, Austria), пропофол (Propofol 1%, MCT Fresenius, FRESENIUS KABI, Austria), медетомидин (Domitor®, Orion Corporation Orion Pharma, Finland) и фентанил (FENTANYL PANPHARMA, PANPHARMA, Nemačka). У зависности од претходно утврђеног здравственог статуса пацијента, претходно наведени лекови су апликовани на следеће начине: Ксилазин интрамускуларно у дози од 0,75-2mg/kg и интравенски у дози од 0,75-1mg/kg; мидазолам интравенски у дози од 0,4mg/kg; кетамин интравенски у дози од 3mg/kg; пропофол интравенски у дози од 2-4mg/kg; медетомидин интравеснки у дози од 5µg/kg; фентанил интравенски у дози од 5µg/kg (Табела 1). Наредно мерење продукције суза вршено је 15 минута након завршетка индукције, а потом у интервалима од 15 минута током читавог трајања дијагностичког или хируршког захвата (Слика 9). Након извршене индукције анестезије приступало се ендотрахеалној интубацији пацијената, након чега су пацијенти прикључивани на апарат за инхалациону анестезију ради одржавања анестезије. У сврху одржавања анестезије коришћен је инхалациони анестетик севофлуран (Sevorane 100%, Aesica Queenborough Limited, United Kingdom), примењиван у минималној алвеоларној концентрацији (MAC) од 2,5%.

Слика 9. Мерење продукције суза Ширмер тестом 1 интраоперативно (Фотографија: Милан Звекић 2026.)
Последње мерење продукције суза вршено је 30 минута након екстубације (Слика 10), у циљу процене физиолошког опоравка функције сузне жлезде, односно престанка супресивног дејства седативних и анестетичких агенаса на продукцију сузног филма.

Слика 10. Мерење продукције суза 30 минута после екстубације пацијента (Фотографија: Милан Звекић 2026.)
6.0. РЕЗУЛТАТИ ИСТРАЖИВЊА СА ДИСКУСИЈОМ
Код већине испитиваних паса базална продукција сузног филма, одређивана применом Ширмеровог теста 1, налазила се у оквиру физиолошких вредности. Резултати левог ока код испитиваних паса су се кретали у распону од 9-25mm са средњом вредношћу од 17,55mm, док су се резултати десног ока кретали у распону од 7-24mm са средњом вредношћу од 16,75mm (Табела 2). Након примене седације ксилазином и поновљеног мерења 15 минута после апликације седатива, уочено је смањење продукције суза различитог интензитета код свих испитиваних јединки. Код појединих пацијената пад је био умерен, са вредностима око 14mm, док је код других дошло до изразите супресије лучења сузног филма, све до потпуног одсуства мерљиве продукције. Током наредних мерења, вршених у интервалима од 15 минута за време трајања анестезије и хируршког захвата, код већине паса настављен је тренд опадања вредности Ширмеровог теста 1. Код дела пацијената пад продукције суза био је постепен и континуиран, док је код других забележено нагло и изражено смањење, при чему у појединим случајевима није било могуће очитати вредности услед продукције ниже од минималне мерљиве границе тест траке. Након престанка дејства анестетика, екстубације и завршног мерења извршеног 30 минута након екстубације, код већине пацијената уочен је опоравак продукције сузног филма и повратак вредности у физиолошке границе, најчешће изнад 15mm (Графикон 1). Динамика опоравка варирала је између пацијената, при чему је код појединих паса нормализација наступала брже, док је код других била постепенија (Табела 2).

Табела 1. Одабрани медикаменти за састављање анестезиолошких протокола код испитиваних паса
	Редни број пацијента
	Премедикација
	Индукција
	Одржавање

	Пацијент бр.1
	Ксизалин ИМ
	/
	/

	Пацијент бр.2
	Ксилазин ИВ
	Мидазолам ИВ, кетамин ИВ, фентанил ИВ
	Севофлуран „MAC“ 2,5%

	Пацијент бр.3
	Ксилазин ИМ
	/
	/

	Пацијент бр.4
	Ксилазин ИВ
	Кетамин ИВ, мидазолам ИВ, пропофол ИВ
	Севофлуран „MAC“ 2,5%

	Пацијент бр.5
	Мидазолам ИВ
	Кетамин ИВ, пропофол ИВ, фентанил ИВ
	Севофлуран „MAC“ 2,5%

	Пацијент бр.6
	Ксизалин ИВ
	Кетамин ИВ, пропофол ИВ, фентанил ИВ
	Севофлуран „MAC“ 2,5%

	Пацијент бр.7
	Медетомидин ИВ
	Диазепам ИВ, пропофол ИВ,
	Севофлуран „MAC“ 2,5%

	Пацијент бр.8
	Мидазолам ИВ
	Пропофол ИВ, фентанил ИВ
	Севофлуран „MAC“ 2,5%

	Пацијент бр.9
	Ксилазин ИВ
	/
	/

	Пацијент бр.10
	Мидазолам ИВ
	Ксилазин ИВ, кетамин ИВ, пропофол ИВ,  Фентанил ИВ
	Севофлуран „MAC“ 2,5%

	Пацијент бр.11
	Мидазолам ИВ
	Кетамин ИВ, пропофол ИВ, фентанил ИВ
	Севофлуран „MAC“ 2,5%

	Пацијент бр.12
	Ксилазин ИВ
	Пропофол ИВ
	Севофлуран „MAC“ 2,5%

	Пацијент бр.13
	Мидазолам ИВ
	Кетамин ИВ, пропофол ИВ, фентанил ИВ
	Севофлуран „MAC“ 2,5%

	Пацијент бр.14
	Ксилазин ИВ
	Пропофол ИВ
	Севофлуран „MAC“ 2,5%

	Пацијент бр.15
	Ксилазин ИВ
	Мидазолам ИВ, пропофол ИВ, фетнанил ИВ
	Севофлуран „MAC“ 2,5%

	Пацијент бр.16
	Ксилазин ИВ
	Мидазолам ИВ, кетамин ИВ, пропофол ИВ,
	Севофлуран „MAC“ 2,5%

	Пацијент бр.17
	Ксилазин ИВ
	Кетамин ИВ, пропофол ИВ, фентанил ИВ
	Севофлуран „MAC“ 2,5%

	Пацијент бр.18
	Мидазолам ИВ
	Кетамин ИВ, фентанил ИВ
	Севофлуран „MAC“ 2,5%

	Пацијент бр.19
	Ксилазин ИМ
	Мидазолам ИВ, кетамин ИВ, пропофол ИВ, фентанил ИВ
	Севофлуран „MAC“ 2,5%

	Пацијент бр.20
	Ксилазин ИВ
	Мидазолам ИВ, пропофол ИВ
	Севофлуран „MAC“ 2,5%


Табела 2. Резултати мерења продукције суза код паса током различитих дијагностичких испитивања и хируршких захвата
	Редни број пацијента
	Базална продукција суза
	1. мерење
	2.  мерење
	3. мерење
	4. мерење
	Мерење 30 мин. Од екстубације

	Пацијент бр.1
	Лево око:20mm

Десно око:20mm
	Лево око:18mm

Десно око:14mm
	Лево око:12mm
Десно око:12mm
	Лево око:11mm

Десно око:/
	Лево око:11mm

Десно око:16mm
	Лево око:11mm

Десно око:16mm

	Пацијент бр.2
	Лево око:22mm

Десно око:24mm
	Лево око:17mm

Десно око:11mm
	Лево око:/

Десно око:/
	Лево око:/

Десно око:/
	Лево око:/

Десно око:/
	Лево око:27mm

Десно око:25mm

	Пацијент бр.3
	Лево око:13mm

Десно око:14mm
	Лево око:/

Десно око:/
	Лево око:/

Десно око:/
	Лево око:/

Десно око:/
	Лево око:/

Десно око:/
	Лево око:18mm

Десно око:12mm

	Пацијент бр.4
	Лево око:22mm

Десно око:21mm
	Лево око:10mm

Десно око:7mm
	Лево око:/

Десно око:/
	Лево око:/

Десно око:/
	Лево око:/

Десно око:/
	Лево око:9mm

Десно око:8mm

	Пацијент бр.5
	Лево око:23mm
Десно око:18mm
	Лево око:8mm

Десно око:3mm
	Лево око:/

Десно око:/
	Лево око:/

Десно око:/
	Лево око:/

Десно око:/
	Лево око:14mm

Десно око:22mm

	Пацијент бр.6
	Лево око:20mm

Десно око:7mm
	Лево око:/

Десно око:/
	Лево око:/

Десно око:/
	Лево око:/

Десно око:/
	Лево око:/

Десно око:/
	Лево око:23mm

Десно око:8mm

	Пацијент бр.7
	Лево око:15mm

Десно око:13mm
	Лево око:/

Десно око:/
	Лево око:/

Десно око:/
	Лево око:/

Десно око:/
	Лево око:/

Десно око:/
	Лево око:/

Десно око:/

	Пацијент бр.8
	Лево око:12mm

Десно око:16mm
	Лево око:6mm

Десно око:7mm
	Лево око:6mm
Десно око:6mm
	Лево око:3mm

Десно око:5mm
	Лево око:/

Десно око:/
	Лево око:7mm

Десно око:7mm

	Пацијент бр.9
	Лево око:18mm

Десно око:17mm
	Лево око:/

Десно око:/
	Лево око:/

Десно око:/
	Лево око:/

Десно око:/
	Лево око:/

Десно око:/
	Лево око:19mm

Десно око:18mm

	Пацијент бр.10
	Лево око:16mm

Десно око:17mm
	Лево око:/

Десно око:/
	Лево око:/

Десно око:/
	Лево око:/

Десно око:/
	Лево око:/

Десно око:/
	Лево око:5mm

Десно око:3mm

	Пацијент бр.11
	Лево око:25mm

Десно око:18mm
	Лево око:/

Десно око:/
	Лево око:/

Десно око:/
	Лево око:/

Десно око:/
	Лево око:/

Десно око:/
	Лево око:14mm

Десно око:22mm

	Пацијент бр.12
	Лево око:19mm

Десно око:16mm
	Лево око:/

Десно око:/
	Лево око:/

Десно око:/
	Лево око:/

Десно око:/
	Лево око:/

Десно око:/
	Лево око:25mm

Десно око:23mm

	Пацијент бр.13
	Лево око:24mm

Десно око:23mm
	Лево око:/

Десно око:/
	Лево око:/

Десно око:/
	Лево око:/

Десно око:/
	Лево око:/

Десно око:/
	Лево око:10mm

Десно око:5mm

	Пацијент бр.14
	Лево око:15mm

Десно око:16mm
	Лево око:/

Десно око:6mm
	Лево око:/

Десно око:/
	Лево око:/

Десно око:/
	Лево око:/

Десно око:/
	Лево око:27mm

Десно око:25mm

	Пацијент бр.15
	Лево око:10mm

Десно око:16mm
	Лево око:/

Десно око:/
	Лево око:/

Десно око:/
	Лево око:/

Десно око:/
	Лево око:/

Десно око:/
	Лево око:13mm

Десно око:9mm

	Пацијент бр.16
	Лево око:18mm

Десно око:21mm
	Лево око:/
Десно око:/
	Лево око:/
Десно око:/
	Лево око:/
Десно око:
	Лево око:/
Десно око:/
	Лево око:15mm

Десно око:17mm

	Пацијент бр.17
	Лево око:19mm

Десно око:16mm
	Лево око:/
Десно око:/
	Лево око:/
Десно око:/
	Лево око:/
Десно око:/
	Лево око:/
Десно око:/
	Лево око:15mm

Десно око:23mm

	Пацијент бр.18
	Лево око:9mm

Десно око:9mm
	Лево око:5mm

Десно око:6mm
	Лево око:/
Десно око:/
	Лево око:/
Десно око:/
	Лево око:/
Десно око:/
	Лево око:8mm

Десно око:9mm

	Пацијент бр.19
	Лево око:18mm

Десно око:17mm
	Лево око:5mm

Десно око:5mm
	Лево око:/
Десно око:/
	Лево око:/
Десно око:/
	Лево око:/
Десно око:/
	Лево око:20mm

Десно око:19mm

	Пацијент бр.20
	Лево око:13mm

Десно око:16mm
	Лево око:/
Десно око:/
	Лево око:/
Десно око:/
	Лево око:/
Десно око:/
	Лево око:/
Десно око:/
	Лево око:9mm

Десно око:11mm

Графикон 1. Приказ пада мерења продукције сузног филма код пацијента под редним бројем 5.
Посебан значај уочен је код пацијената код којих су већ током базалног мерења забележене снижене вредности продукције суза. Код пса под редним бројем 7 (Табела 2), који је доведен на клинику ради овариохистеректомије, током иницијалног мерења код левог ока измерена је вредност од 7 mm на Ширмеровом тесту 1, док су вредности на десном оку биле у физиолошким границама. Током анестезије дошло је до потпуног одсуства мерљиве продукције суза у захваћеном оку. Тридесет минута након екстубације уочен је делимичан опоравак и повратак вредности у физиолошке оквире, што указује на престанак супресивног дејства анестетика на функцију сузне жлезде (Графикон 2). Ипак, у оку са иницијално сниженим вредностима перзистирала је редукована продукција суза, што је указало на постојање субклиничког поремећаја сузне секреције и могући рани развој сувог кератоконјунктивитиса.

Графикон 2. Приказ пада продукције сузног филма код пацијента под редним бројем 6 код којег је октривено претклиничко стање сувог кератоконјунктивитиса.
Сличан налаз забележен је и код пса под редним бројем 8 (Табела 2), који је доведен ради овариохистеректомије, код које је у анестезиолошком протоколу примењен медетомидин. Базалне вредности продукције суза налазиле су се на доњој физиолошкој граници у левом оку, док су у десном оку биле испод референтних вредности. До краја хируршког захвата није било могуће измерити продукцију сузног филма применом Ширмеровог теста 1. За разлику од већине осталих пацијената, ни 30 минута након екстубације није дошло до повратка физиолошке продукције суза (Графикон 3). Додатно контролно мерење, извршено 45 минута након екстубације, такође није показало нормализацију вредности, што указује на продужено супресивно дејство анестезиолошког протокола код овог пацијента.

Графикон 3. Приказ пада продукције сузног филма код пса под редним бројем 7 у чијем је анестезиолошком протоколу примењен и медетомидин, приметно је да у последњем мерењу пола сата од екстубације (5. мерење) није дошло до враћања базалне продукције сузног филма.
 Добијени резултати указују на изражен супресивни ефекат примењених седативних и анестетичких протокола на продукцију сузног филма код паса. Смањење вредности Ширмеровог теста 1 забележено је већ након примене седације код свих паса, док је током одржавања опште анестезије код 17 од 20 пасапродукција суза пала испод границе мерљивих вредности (Табела 2). Иако је код већине испитиваних паса након екстубације дошло до постепеног опоравка секреције сузног филма, код 7 од 20 паса било је успорено враћање продукције суза у физиолошке вредности изнад 15mm Ширмер теста 1 (Табела 2). Код пацијената под редним бројем 7 и 10, перзистирало је значајно смањење продукције суза и у периоду опоравка од анестезије, што указује на могућност продуженог дејства анестезиолошких агенаса, али и постојања претходно субклинички нарушене функције сузне жлезде (Табела 2).

Добијени налази делимично су у сагласности са ранијим истраживањима која указују на способност α2-адренергичких агониста да доведу до инхибиције сузне секреције. Ипак, у студијама које су спровели Dodam et al.  [69] као и Sanchez et al. [70], описани су и супротни резултати. Наведено је да примена ксилазина као јединог агенса код паса не доводи до значајног смањења продукције суза. Резултати нашег научноистраживачког рада нису у складу са резултатима претходно наведених истраживања [69,70], већ након примене ксилазина показују пад вредности Ширмеровог теста 1 код свих испитиваних јединки. Разлике између добијених резултата могу се довести у везу са варијацијама у анестезиолошким протоколима, дозирању лекова, трајању праћења пацијената, као и индивидуалним варијацијама у осетљивости лакрималног апарата на дејство седативних агенаса. Dodam et al.. [69] у свом научном раду потврђују да комбинације диазепам-буторфанол и ксилазин-буторфанол доводе до статистички значајног смањења вредности Ширмеровог теста 1 у односу на базалне вредности. Ови резултати указују на могућност да комбинована примена седативних и аналгетичких препарата има израженији инхибиторни ефекат на продукцију суза у односу на примену појединачних медикамената. 
Додатну потврду могућег утицаја α2-агониста на продукцију суза пружају резултати студије коју су спровели Sanchez et al. [70],  у којој је показано да медетомидин, фармаколошки сродан ксилазину, али приближно десет пута селективнији за α2-адренергичке рецепторе, доводи до значајног смањења вредности Ширмеровог теста 1, како при самосталној примени, тако и у комбинацији са буторфанолом. Наведени подаци указују на сложеност деловања α2-агониста на лакрималну секрецију и сугеришу да интензитет супресије продукције суза може зависити од селективности рецепторског дејства, комбинације са другим лековима, као и од самих експерименталних услова.
Установљено је да кетамин, када се примењује у комбинацији са медетомидином, не доводи до повећања вредности Ширмеровог теста 1, какво се може уочити при његовој самосталној примени, већ, напротив, резултира додатним смањењем продукције суза [72]. Наведени резултати указују да интеракција медетомидина и кетамина може довести до израженије инхибиције функције сузне жлезде, што је од посебног значаја приликом примене мултимодалних анестезиолошких протокола. Такође, у доступној литератури није у потпуности разјашњено колико дуго негативан ефекат медетомидина на продукцију суза може перзистирати у одсуству примене специфичног антагонисте [71,72]. Резултати нашег научноистраживачког рада су у складу са наведеним истраживањима [71,72], те показују пад нивоа продукције суза код јединки код којих је у току индукције анестезије коришћен кетамин. У нашем истраживању, ни у једном поступку рада са животињама није коришћен кетамин као самостални агенс, те у складу са тим, није могуће на основу резултата овог истраживања коментарисати изоловани утицај кетамина на продукцију сузног филма.

Улога пропофола у супресији сузне секреције код паса и даље није у потпуности разјашњена. Код људи је описано да продужена примена пропофола у јединицама интензивне неге доводи до смањења продукције суза [73]. Међутим, доступни подаци о утицају самог пропофола, као и његове комбинације са инхалационим анестетицима, на продукцију суза код паса су ограничени. Стога остаје могућност да чак и релативно ниске дозе пропофола, примењене у сврху индукције анестезије, могу допринети редукцији сузне секреције. У нашем истраживању извршена је седација једног пса коришћењем комбинације Ксилазина 1mg/kg интравенски и пропофола 2mg/kg интравенски са континуираним давањем пропофола кроз цео терапеутски захват. Примећен је значајан пад продукције сузног филма испод мерњивих вредности већ на другом мерењу. С обзиром на то да у оквиру овог истраживања пропофол није примењиван као самосталан агенс за индукцију анестезије ни код једног пацијента, није могуће донети поуздане закључке нити адекватно коментарисати његов изоловани утицај на продукцију суза код паса.

Поред седативних и анестетичких агенаса, значајан утицај на продукцију суза може имати и примена опиоидних аналгетика. Доказано је да интрамускуларна примена фентанила у дози од 0,01mg/kg доводи до статистички значајног смањења вредности Ширмеровог теста 1 већ двадесет минута након апликације, што додатно потврђује да различите компоненте анестезиолошког протокола могу синергистички деловати на инхибицију сузне секреције [77]. Резултати наведеног истраживања [77] су у складу са резултатима нашег истраживања, те се код оних јединки код којих су коришћени опиоидни аналгетици у фази одржавања анестезије, показује смањење нивоа сузног филма у фази одржавања опште анестезије.
Посебан значај овог истраживања огледа се у чињеници да су код појединих пацијената током рутинског преоперативног праћења уочене снижене базалне вредности продукције суза, што је омогућило препознавање могућег субклиничког поремећаја функције сузне жлезде. Ови налази указују на значај офталмолошког мониторинга пацијената подвргнутих општој анестезији, нарочито код животиња предиспонираних за развој сувог кератоконјунктивитиса, с обзиром на то да анестезиолошки протоколи могу привремено или трајно погоршати већ постојеће поремећаје секреције сузног филма.
У истраживању које су спровели Di Pietro et al. [72] установљено је да примена медетомидина доводи до значајног смањења продукције суза код паса, али такође и утврђено да се након антагонизације медетомидина атипамезолом сузна секреција релативно брзо враћа у границе физиолошких вредности. Насупрот томе, у случајевима када аантагонизам није спроведен, смањена продукција суза перзистирала је приближно 1-2 часа након примене лека, при чему је трајање овог ефекта било зависно од примењене дозе. Ови налази указују на то да је инхибиција сузне секреције изазвана медетомидином реверзибилан процес. Сходно томе, код пацијената код којих се не примењује специфични антагонист, неопходно је посветити посебну пажњу заштити површине ока током непосредног постанестетичког периода, будући да смањена продукција суза може потрајати и након завршетка клинички уочљивих седативних ефеката. У нашем истраживању, код пацијента бр. 7 (Табела 2), у оквиру анестезиолошког протокола коришћен је медетомидин. Код наведеног пацијента, а у складу и са претходно наведеним истраживањем, инхибиција продукције суза је трајала дуже од 30 минута када је урађено последње мерење у складу са нашим протоколом рада. Овај резултат говори у прилог тези да коришћење селективнијих агониста α2 рецептора од ксилазина, продужавају изостанак функције сузне жлезде паса.
Примена фентанила у научном раду који су спровели Rauser et al. [81]  у дози од 0,005mg/kg интравенски, праћена континуираном инфузијом од 0,005mg/kg/h, није довела до статистички значајног смањења вредности Ширмеровог теста 1 током тридесетоминутног периода праћења. Иако је након 30 минута забележен благ пад вредности теста, ова промена није достигла ниво статистичке значајности. Међутим, аутори нису наставили праћење након прекида инфузије, те нису изнели податке о времену потребном за повратак сузне секреције на базалне вредности. У нашем научноистраживачком раду фентанил је коришћен код 11 од 20 пацијената интравенском апликацијом (Табела 1), и код свих пацијената је уочен опоравак функције сузне секреције већ 30 минута од екстубације (Табела 2). Међутим фентанил у нашем истраживању није самостално коришћен агенс, те у складу са тим није могуће коментарисати његов изоловани утицај на продукцију сузног филма и враћање продукције сузног филма на базалне вредности.

Резултати истраживања Komnenou et al. [74] указују да смањење продукције суза може перзистирати и током непосредног постанестетичког периода. У студији у којој је примењен анестезиолошки протокол који је обухватао медетомидин као премедикацију, пропофол за индукцију и халотан за одржавање анестезије, вредности Ширмеровог теста 1 биле су значајно ниже на крају анестезије, као и један час након буђења у односу на преанестетичке вредности. Међутим, два часа након завршетка анестезије забележен је повратак продукције суза на физиолошки ниво. Ови налази указују да депресивни ефекат наведеног анестезиолошког протокола на сузну секрецију није трајног карактера, већ да код већине пацијената долази до постепеног опоравка функције сузних жлезда у року од приближно два часа након престанка дејства анестетика. Утицај медетомидина у нашем научноистраживачком раду је претходно коментарисан. Пропофол се користио код 15 од 20 пацијената (Табела 1) у индукцији, и примећен је пад продукције сузног филма али и опоравак секреције сузне жлезде код свих 15 пацијената 30 минута од екстубације. Не може се говорити детаљније о изолованом утицају пропофола у нашем научноистраживачком раду, због тога што се он користио код свих 15 пацијената у комбинацији са осталим медикаментима у анестезиолошком протоколу.
Испитујући утицај ксилазина и кетамина на продукцију суза код паса, Adbelhakiem et al. [71] су утврдили да примена ксилазина у дози од 1 mg/kg интрамускуларно доводи до значајног смањења вредности Ширмеровог теста 1 током читавог периода праћења. Насупрот томе, након примене кетамина у дози од 5 mg/kg није уочено смањење сузне секреције, већ је након 30 минута забележено статистички значајно повећање вредности теста у односу на почетне вредности [71], што указује да је стимулишући ефекат кетамина временом превазишао депресивно дејство ксилазина на сузну секрецију. Ови резултати указују да опоравак продукције суза након примене комбинације ксилазина и кетамина може наступити већ у првих 30 минута након апликације лекова, за разлику од изоловане примене α2-адренергичких агониста, код којих је смањена сузна секреција описана током значајно дужег временског периода. У нашем научноистраживачком раду примењивали смо кетамин у комбинацији са осталим медикаментима анестезиолошког протокола код 11 од 20 (55%) пацијената,  ксилазин у комбинацији са осталим медикаментима анестезиолошког протокола код 14 од 20 (70%)  пацијената, и комбинацију кетамина и ксилазина са осталим агенсима код 7 од 20 (35%) пацијената (Табела 1). У свим наведеним комбинацијама, долазило је до постепеног враћања функције сузне секреције 30 минута од екстубације пацијената, али се не може прецизно говорити о појединачним утицајима кетамина и ксилазина у нашем раду.
7.0. ЗАКЉУЧАК

Резултати овог истраживања указују да примена седативних и анестетичких медикамената код паса доводи до значајног смањења продукције сузног филма, мерене применом Ширмеровог теста 1. Супресија сузне секреције уочена је већ након примене седатива, док је током одржавања опште анестезије код свих 20 испитиваних јединки достигао ниво потпуног одсуства мерљиве продукције суза. Након престанка дејства анестетика и екстубације, код 18 од 20 пацијената (90%) уочен је постепени опоравак функције сузне жлезде и повратак вредности у физиолошке границе, а код два пацијента (10%) смањена продукција суза перзистирала је и у постанестетичком периоду. Добијени налази потврђују да α2-адренергички агонисти, попут ксилазина и медетомидина, имају значајну улогу у инхибицији секреције сузног филма, посебно када се примењују у комбинацији са другим седативним, аналгетичким и анестетичким средствима. Истовремено, резултати указују на могућност синергистичког деловања различитих компоненти анестезиолошког протокола, услед чега није могуће издвојити утицај само једног фармаколошког агенса на продукцију суза. Посебан значај овог истраживања огледа се у уочавању пацијената са претходно непрепознатим поремећајима секреције сузног филма. Код седам од двадесет испитиваних паса (35%), је током анестезије дошло до израженије супресије продукције суза и споријег постоперативног опоравка. Ови налази указују на могућност да општа анестезија може привремено или трајно погоршати већ постојеће субклиничке поремећаје функције сузне жлезде, нарочито код предиспонираних животиња. На основу добијених резултата може се закључити да је мониторинг продукције суза паса подвргнутих општој анестезији од клиничког значаја, како у циљу благовременог препознавања смањене сузне секреције, тако и ради превенције настанка и развоја конјунктивитиса, оштећења рожњаче и погоршање већ постојећег сувог кератоконјунктивитиса. Стога се препоручује рутинска примена офталмолошке заштите и адекватног праћења функције сузне жлезде током и након примене седације и опште анестезије код паса.

